Dano Bicer Woko!\nKWAN I LEB Abbey Abkhaz Abui Acholi Afrikaans Aja Akha Albanian Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English (Leb Muno) Estonian Ewe Fante Fijian Finnish Finnish Sign Language Fon French Futuna (East) Ga Galician German Gitonga Gokana Grik Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lenje Lhukonzo Lingala Lithuanian Lomwe Lovari Luganda Lugbara Lunda Luo Luvale Macua Makhuwa-Meetto Malagasy Malay Malayalam Malaysian Sign Language Maltese Mam Mambwe-Lungu Manyawa Mapudungun Marathi Mauritian Creole Maya Mazahua Mbunda Mende Meru Mexican Sign Language Mixe Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Vezo Vietnamese Vietnamese Sign Language Wallisian Waray-Waray Welsh Wichi Wolaita Yacouba Yoruba Zande Zapotec (Lachiguiri) Zulu\nDUL ME ABIRO\n1-3. Wan ducu kitweyowa i buc mene, dok Jehovah bigonyowa ki iye nining?\nGO KONG ni kitweyi i buc pi kare me kwoni lung pi bal mo ma pe itimo. Pe itye ki gen mo ni kibigonyi. Gen mo me anyim dong pe piri, dok pe tye gin mo ma itwero timone. Ma wi pud ocung woko, iniang ni dano mo tye ki twero me gonyi, dok en ocikke me konyi! Ibiwinyo nining?\n2 Wan ducu watye mabuc pa to. Kadi watim ngo, pe watwero bwot ki iye. Ento Jehovah tye ki teko me gonyowa ki i to. Dok en ocikke ni “lakwor ma gibityeko woko me agikki en aye to.”—1 Jo Korint 15:26.\n3 Tam kong kit ma ibiwinyo agonya kwede ka par i kom to dong peke! Jehovah pe bijwayo to keken. En bene bidwoko cen jo ma yam guto wek gukwo odoco. Tam kong kit ma man bigudi kwede. En ocikke ni “jo ma yam dong guto woko” gibikwo doki. (Icaya 26:19) Man aye gin ma Baibul lwongo ni nicer.\nKA DANOWA ME AMARA OTO\n4. (a) Ngo ma twero kweyo cwinywa ka dano me otwa nyo laremwa mo oto? (b) Angagi ma gubedo lurem Yecu macok?\n4 Ka ngat mo me otwa nyo laremwa macok oto, arem ki cwercwiny ma wawinyo lit ma pe wacce. Komwa nyonge woko. Pe tye gin mo ma waromo timone me dwoko ngat meno cen i kwo. Ento Baibul miyo botwa kwe cwiny me ada. (Kwan 2 Jo Korint 1:3, 4.) Kong dong wanenu labol acel ma nyuto ni Jehovah gin ki Yecu gitye ki miti madit me dwoko cen jowa me amara ma dong guto woko. I kare ma Yecu onongo tye i lobo, en onongo maro limo Lajaro ki lumegine, Marita gin ki Maliam. Jo adek magi onongo gitye lurem Yecu macok. Baibul wacci: “Yecu yam maro Marita ki laminne ki Lajaro.” Ento, i nino mo acel, Lajaro oto woko.—Jon 11:3-5.\n5, 6. (a) Ngo ma Yecu otimo i kare ma en oneno jo gang pa Lajaro ki lureme gitye ka kumo? (b) Pingo ngeyo kit ma Yecu owinyo kwede i kom to kweyo cwinywa?\n5 Yecu ocito ka kweyo cwiny Marita gin ki Maliam. I kare ma Marita owinyo ni Yecu tye ka bino, en oa woko ki i boma me cito ka rwatte kwede i yo. Marita obedo ki yomcwiny me neno Yecu, ento owaco bote ni: “Rwot, kono nene itye kany, kono omera pe oto.” Marita otamo ni Yecu ogalle tutwal. I nge meno, Yecu oneno laminne Maliam tye ka koko. Neno cwer cwinygi ogudo cwinye, mumiyo en bene okok ki pig wange. (Jon 11:21, 33, 35) En owinyo arem malit ma bino calo adwogi me rwenyo danowa me amara i to.\n6 Ngeyo ni Yecu bene winyo kit ma wan wawinyo kwede i lok ma dok i kom to kweyo cwinywa. Kit pa Yecu rom aroma ki pa Wonne. (Jon 14:9) Jehovah tye ki teko me jwayo to woko matwal, dok meno aye gin ma en bitimo cokcok-ki.\n“LAJARO, KATTI WOKO!”\n7, 8. Pingo Marita onongo pe mito ni kikwany got woko ki i dog lyel pa Lajaro, ento ngo ma Yecu otimo?\n7 I kare ma Yecu oo ka ma kikano iye kom Lajaro, dog boro me lyel onongo kiloro ki got mapek. Yecu owacci: “Kwanyu got woko.” Ento Marita onongo pe mito ni kikwany got. Kom Lajaro onongo dong ori i lyel pi “nino angwen” kulu. (Jon 11:39) En onongo pe ngeyo gin ma Yecu mito timone pi omine.\nTam kong yomcwiny ma lupaco pa Lajaro ki lureme gubedo kwede i kare ma kicere!—Jon 11:38-44\n8 Yecu owaco bot Lajaro ni: “Katti woko!” Gin ma Marita ki Maliam guneno i ngeye obedo me ur. “En ma ceng oto-ni okatti woko, kun cinge ki tyene giriyo ki bongo.” (Jon 11:43, 44) Lajaro odwogo cen i kwo doki! En dok ocako kwo kacel ki jo me pacone ki lureme. Onongo gitwero gudo kome dok guloko kwede. Man pud dong obedo twon tango madit ya! Yecu ocero Lajaro woko.\n“LATIN ANYAKA, AWACCI NI, ‘A MALO!’”\n9, 10. (a) Anga ma omiyo Yecu teko me cero jo muto? (b) Pingo lok i kom jo ma kicerogi pire tek botwa?\n9 Yecu mono ocero dano ki teko mere kene? Pe. Ma peya en ocero Lajaro, Yecu olego bot Jehovah ni omine teko me cero Lajaro. (Kwan Jon 11:41, 42.) Lajaro pe obedo ngat acel keken ma kicero. Baibul tittiwa lok i kom anyaka me mwaka 12 ma kome obedo lit mada. Wonne Yairo onongo mito kony pi oyotoyot, dok obako doge bot Yecu ni ocang nyare. Anyaka meno onongo tye latinne acel keken. Ma en onongo pud tye ka lok ki Yecu, co mogo gubino ci guwacci: “Nyari dong oto woko, pud dok iyelo lapwony pingo? Ento Yecu owaco bot Yairo ni: “Pe ilwor, ye ayeya keken, ci en bicang.” En owoto ki Yairo wa i pacone. Ma dong gicok o i ode, Yecu oneno dok owinyo dano ka koko. Yecu owaccigi ni: “Wuwek koko obedi; pien nyako-ni pe oto, ento onino anina.” Won nyako-ni ki minne nen calo gubedo ka tamo tyen lok pa Yecu-ni. Yecu olego dano ducu ni gua woko ci otero won latin ki minne i ot ka ma kipyelo latin anyakagi iye. Yecu omako cing latin anyaka-ni ci owacce ni: “Latin anyaka, awacci ni, ‘A malo!’” Go kong yomcwiny ma lunyodone gubedo kwede i kare ma guneno latin anyakagi oa malo ci ocako wot! Yecu onongo ocero anyakagi woko. (Marako 5:22-24, 35-42; Luka 8:49-56) Cakke i nino meno, ka guneno anyakagi onongo wigi po i kom gin ma Jehovah otimo pigi kun tiyo ki Yecu. *\n10 Jo ma Yecu ocerogi-ni dok guto woko i nge kare mo. Ento lok ma wakwano i komgi pire tek pien miyowa gen me ada. Jehovah mito cero jo muto, dok bitimone.\nPWONY MA WANONGO KI I KOM KOP ME NICER\nLakwena Petero ocero Dorka, dako mo ma Lakricitayo.—Tic pa Lukwena 9:36-42\nElia ocero wod pa daa-to mo.—1 Luker 17:17-24\n11. Ngo ma Latitlok 9:5 pwonyowa i kom Lajaro?\n11 Baibul waco ka maleng ni “jo ma dong guto woko pe gingeyo gin mo.” Lok i kom Lajaro moko ni meno obedo lok ada. (Latitlok 9:5) Kit ma Yecu owaco kwede, obedo calo Lajaro onongo tye ka nino. (Jon 11:11) I kare ma en onongo tye i lyel, Lajaro onongo ‘pe ngeyo gin mo.’\n12. Wangeyo nining ni cer pa Lajaro otimme ada?\n12 I kare ma Yecu ocero Lajaro, dano mapol guneno. Kadi wa lumone pa Yecu gungeyo ni en otimo tango man. Lajaro onongo tye makwo, dok man omoko ka maleng ni en ocer ada. (Jon 11:47) Medo i kom meno, dano mapol gucito ka limo Lajaro, ci gucako ye ni Lubanga aye ooro Yecu. Lumone pa Yecu pe gumaro gin mutimme-ni, ci gugoyo pulan me neko Yecu ki Lajaro bene.—Jon 11:53; 12:9-11.\n13. Pingo watwero bedo labongo akalakala mo ni Jehovah bicero jo muto?\n13 Yecu owaco ni “jo ducu ma tye i lyel” gibicer woko. (Jon 5:28) Man te lokke ni jo ducu ma Jehovah wiye po i komgi bidwogo cen i kwo. Ento, wek Jehovah ocer ngat moni, wiye myero opo i kom jami ducu ma kwako ngat meno. En mono twero timo meno? Tam kong, tye lacer bilion mapol ata i dan polo. Ento Baibul waco ni Jehovah ngeyo nyinggi ki acel acel. (Kwan Icaya 40:26.) Ka wiye twero po i kom nying lakalatwe acel acel, ci ada wiye twero po i kom jami ducu ma dok i kom jo ma en bicerogi. Ma dong pire tek loyo, Jehovah ocweyo jami ducu, pi meno en tye ki teko me miyo dano kwo odoco.\n14, 15. Lok pa Yubu pwonyowa gin ango i kom nicer?\n14 Yubu, laco ma obedo lagen, onongo ye i kom nicer. En openyo ni: “Ka dano dong oto, pud dok bibedo kwo?” En owaco bot Jehovah ni: “Ka lacen ibilwonga, ci abigamo dogi; pira bibedo mitti mada, pien in aye iketo an.” Ada, Yubu onongo ngeyo ni Jehovah tye ka kuro kare ma en bicero iye jo muto.—Yubu 14:13-15.\n15 Gen me nicer miyo iwinyo nining? Itwero bedo ka pennye ni, ‘Wadina ki lurema ma dong guto woko-ni, mono kibicerogi bene?’ Kweyo cwinywa me ngeyo ni Jehovah tye ki miti madwong me cero jo muto. Kong dong wanenu gin ma Baibul waco i kom jo ma kibicerogi ki ka ma gibikwo iye.\n‘GIBIWINYO DWANE CI GIBIKATTI WOKO’\n16. Jo ma kibicerogi i wi lobo gibibedo ki kit kwo ango?\n16 I kare mukato angec, jo ma kicerogi gudwogo i lobo kany ci guribbe kacel ki jo me odigi ki luremgi. Man bene bitimme i anyim ento bibedo ber makato. Pingo? Pien jo ma gibidwogo i lobo kany gibibedo ki kare me kwo nakanaka labongo to doki. Dok gibikwo i lobo mapat ki man ma wakwo iye i kareni. Lweny, turo cik ki two bibedo pe.\n17. Angagi ma kibicerogi?\n17 Angagi ma kibicerogi? Yecu owacci ‘jo ducu ma tye i lyel biwinyo dwane ci gibikatti woko.’ (Jon 5:28, 29) Dok Niyabo 20:13 wacciwa ni: “Nam bene odwoko jo ma yam guto i iye-ni woko cen, To ki Lyel bene gumiyo jo muto ma yam tye botgi.” Ada, dano bilion mapol bikwo doki. Lakwena Paulo bene owacci “jo ma kitgi atir wa ki jo ma kitgi pe atir” gibicer. (Kwan Tic pa Lukwena 24:15.) Man te lokke ngo?\nI Paradic, jo muto gibicer ci gibiribbe ki danogi me amara\n18. Angagi ma gitye i kin “jo ma kitgi atir” ma kibicerogi?\n18 “Jo ma kitgi atir” kwako lutic pa Jehovah ma lugen ma gukwo con ma Yecu peya obino i lobo. Dano calo Nua, Abraim, Cara, Moses, Ruth, ki Esta kibicerogi me kwo i lobo kany. Itwero kwano lok i kom co ki mon magi i buk pa Jo Ibru cura 11. Ento lutic pa Jehovah ma lugen ma gito i karewa-ni kono? Gin bene gitye i kin “jo ma kitgi atir,” pi meno gibicerogi.\n19. Angagi ma gubedo “jo ma kitgi pe atir”? Jehovah bimiyo botgi kare me timo gin ango?\n19 “Jo ma kitgi pe atir” kwako dano bilion mapol ata ma pe gunongo kare me ngeyo Jehovah. Kadi bed dong guto woko, Jehovah wiye pe owil i komgi. En bicerogi, dok gibibedo ki kare me pwonyo lok i kome ki tic pire.\n20. Pingo pe kibicero dano ducu?\n20 Man mono tyen lokke ni dano ducu ma guto wa con gibicerogi? Pe. Yecu owacci jo mukene pe kibicerogi. (Luka 12:5) Anga ma bimoko ka kibicero ngat moni nyo pe? Jehovah aye obedo Langolkop me agikki, ento en bene omiyo twero bot Yecu me “bedo langolkop pa jo makwo ki jo muto.” (Tic pa Lukwena 10:42) Ngat mo keken ma kingolo kop i wiye ni kite rac dok pe ye loko kite pe kibicerone.—Nen Lok me Giko Buk Man 19.\nCER ME CITO I POLO\n21, 22. (a) Kit kom ango ma jo ma kibicerogi me kwo i polo bibedo kwede? (b) Anga ma okwongo cer me kwo i polo?\n21 Baibul bene tittiwa ni jo mukene bikwo i polo. Ka kicero ngat moni me kwo i polo, en pe bicer ki kom pa dano me lobo. Kibicere me kwo i polo kun kimiye kom me cwiny.\n22 Yecu obedo dano mukwongo ma kicero i yo man. (Jon 3:13) I yo nge nino adek ma kineke, Jehovah ocere woko. (Jabuli 16:10; Tic pa Lukwena 13:34, 35) Yecu pe kicere ki kom pa dano me lobo-ni. Lakwena Petero otito ni Yecu “yam gineko kome, ento gicere woko i cwiny.” (1 Petero 3:18) Yecu odoko kwo macalo cwec me cwiny matek adada! (1 Jo Korint 15:3-6) Ento Baibul wacci en onongo pe bibedo ngat me agikki ma bicer kit meno.\n23, 24. Angagi ma gubedo “romi manok” ma Yecu oloko i komgi-ni, dok welgi bibedo adi?\n23 Ma Yecu peya oto, en owaco bot lukwenane ma lugen ni: “Acito ka yubo ki wun kabedo.” (Jon 14:2) Man te lokke ni lulub kore mukene onongo kibicerogi me kwo i polo kacel kwede. Gin adi? Yecu owacci welgi bibedo manok, nyo “romi manok.” (Luka 12:32) Lakwena Jon omiyo welgi kikome i kare ma en oneno Yecu “ocung i wi got Cion [i polo]; onongo jo alip miya acel ki pyerangwen wiye angwen tye kacel kwede.”—Niyabo 14:1.\n24 Lukricitayo 144,000 magi kibicerogi awene? Baibul wacciwa ni meno onongo bitimme i kare ma nongo Kricito dong ocako loc i polo. (1 Jo Korint 15:23) Dong watye ka kwo i kare meno, dok pol pa jo 144, 000 magi dong kityeko cerogi woko me cito i polo. Jo manok i kingi ma pud gikwo i karewa-ni ka guto kicerogi cutcut ci gicito i polo. Ento, pol pa dano gire kibicerogi i kare me anyim me kwo i Paradic i lobo kany.\n25. Ngo ma wabipwonyone i dul ma lubo man?\n25 Cokcok-ki, Jehovah bigonyo dano ducu ki i buc me to dok to bibedo pe matwal! (Kwan Icaya 25:8.) Ento ngo ma jo ma gicito i polo gibitimone kunnu? Baibul tito ni gibiloc kacel ki Yecu i Ker me polo. Wabipwonyo lok i kom ker meno i dul ma lubo man.\n^ para. 9 I kabedo mukene, Baibul tittiwa lok i kom cer pa jo matino ki jo mutii, co ki mon, Luicrael ki jo ma pe Luicrael. Iromo kwano lok i komgi i 1 Luker 17:17-24; 2 Luker 4:32-37; 13:20, 21; Matayo 28:5-7; Luka 7:11-17; 8:40-56; Tic pa Lukwena 9:36-42; 20:7-12.\nLOK ADA ME 1: JEHOVAH BIKWANYO TO WOKO\n“Lakwor ma gibityeko woko me agikki en aye to.”—1 Jo Korint 15:26\nI yo ango ma Baibul miniwa kwe cwiny me ada ka ngat mo oto?\n2 Jo Korint 1:3, 4\nKa ngat mo me otwa nyo laremwa macok oto, komwa nyonge woko. Baibul miniwa kwe cwiny me ada.\nIcaya 25:8; 26:19\nJehovah tye ki teko me kwanyo to woko matwal. En bene bidwoko jo ma dong guto woko me kwo odoco.\nLOK ADA ME 2: WATWERO BEDO KI NIYE I KOM NICER\n“Latin anyaka, awacci ni, ‘A malo.’”—Marako 5:41\nPingo watwero bedo ki niye i kom nicer?\nYecu ocero Lajaro.\nMarako 5:22-24, 35-42\nYecu ocero latin anyaka mo matidi.\nJon 11:41, 42\nYecu ocero jo muto kun tiyo ki teko ma oa ki bot Jehovah.\nLucaden mapol guneno ka Yecu cero jo muto. Kadi wa lumone pa Yecu onongo gingeyo ni en twero cero jo muto.\nLOK ADA ME 3: JEHOVAH BICERO DANO BILION MAPOL ATA MA GUTO\n“Ka lacen ibilwonga, ci abigamo dogi; pira bibedo mitti mada, pien in aye iketo an.”—Yubu 14:13-15\nAngagi ma kibicerogi?\nJon 5:28, 29\nJo ducu ma Jehovah wiye po i komgi bicer.\nTic pa Lukwena 24:15\nGibicero jo ma kitgi atir ki jo ma kitgi pe atir.\nJehovah wiye twero po i kom nying lacer ki acel acel, pi meno en twero po i kom jami ducu ma dok i kom jo ma en bicerogi.\nLOK ADA ME 4: JO MUKENE KIBICEROGI ME KWO I POLO\n“Acito ka yubo ki wun kabedo.”—Jon 14:2\nAngagi ma kicerogi me kwo i polo?\nYecu obedo dano mukwongo ma kicero me kwo i polo.\nYecu owaco ni lupwonnyene manok keken aye kibicerogi me kwo i polo.\nJehovah oyero dano 144,000 me kwo i polo.\nNgo ma Timme i Nge To?\nKicoyo i Baibul lok kom dano aboro ma kicerogi. Ngo ma gin guwaco madok i kom kwo i nge to?\nJo pa Lubanga girom aroma ki jo ma gitye ka goyo pulan me dak i lobo mukene.


1 Camuel 9 ACO85 - Yam tye dano mo ma Labenjamin ma - Bible Search\n1 Camuel 8 1 Camuel 10\n1 Camuel 9\nCaulo orwatte ki Camuel\n1Yam tye dano mo ma Labenjamin ma nyiŋe Kic, wod pa Abiel, ma wod pa Jeror, wod pa Bekorat, wod pa Apia, ma Labenjamin, dano ma lalonyo. 2Onoŋo tye ki wode ma nyiŋe Caulo, awobi ma oputte ma mwonya, ma pe tye dano mo ma i kin jo Icrael ducu ma mwonya makato en; odoŋo mabor makato dano ducu cakke ki i wi gwoke dok kwede malo.\n3I kare mo megi kana pa Kic won Caulo gurwenyo, ci Kic owaco bot wode Caulo ni, “Ter latic mo acel, ci wua wucit ka yenyo kana.” 4Ka gukato guwok i lobo godi me Epraim, ci gubaro dye lobo Calica, pe gunoŋo komgi. Ka dok gukato guwok i lobo Caalim, ento pe onoŋo gitye kenyo, Ka dok gukato gubaro dye lobo Benjamin, ento pe gunonogi.\n5Ka guo i lobo Jup, Caulo owaco bot latic ma onoŋo gitye kwede-ni ni, “Bin wadok cen, wek wora pe ocak paro piwa, kun weko paro pi kana.” 6Ento en odok iye ni, “Nen, dano pa Lubaŋa tye i gaŋ man, en dano ma giworo; gin ducu ma en waco bedo me ada, Wek koŋ wacit kunnu; gwok en bitito botwa lok mo i kom wot ma watye iye-ni.” 7Ento Caulo owaco bot laticce ni, “Ka wacito bote, wabiterre gin aŋo? Pien kwon doŋ otum woko ki i kicaawa, dok mot mo pe ma wabitero bot dano pa Lubaŋa ca.” 8Laticce dok ogamo doge ni, “Nen kany, atye ki dul acel me aŋwen me cekel me ryal; abimiyo bot dano pa Lubaŋa wek onyut botwa yo,” 9(I kare pa jo Icrael macon, ka dano mo yam ci to ka penyo dog Lubaŋa ci wacci, “Bin, wek wacit bot lanen-piny;” pien dano ma gilwoŋo ni lanebi i kare man, yam con gilwoŋo ni dano ma neno piny.) 10Ci Caulo owaco bot laticce ni, “Iwaco maber, Bin wek waciti.” Kit meno gucako ci to i gaŋ ka ma yam dano pa Lubaŋa tye iye-ni.\n11I kare ma giito kor got pi donyo i gaŋ ci gurwatte ki anyira ma gicito ka twomo pii, ci gupenyogi ni, “Lanenpiny tye kany?” 12Gugamo ni, “En tye. Nen, tye i nyimwa ca, Wurune oyot; pud obino i gaŋ kombeddi, pien tin dano tye ka tyero gityer i kabedo me woro Lubaŋa ma tye i wi got. 13Ka wucito, wudonyo i gaŋ, ci wunoŋo kome cut, ma noŋo peya ocito ka cam i wi got. Pien dano peya gibicam ka en peya obino, nio ka en olego gum i kom gitum; ka doŋ jo ma gilwoŋogi gicako cam. Wun doŋ wuciti, ci wubirwatte kwede oyotoyot.” 14Kit meno gumedde ki ito malo wa i gaŋ, Ka gitye ka donyo i gaŋ, ci guneno Camuel; tye ka bino tun botgi kun onoŋo obecito i kabedo ma i wi got-ti.\n15Onoŋo Rwot onyuto lok bot Camuel ma pud onoŋo Caulo odon ki nino acel me bino bote kun wacci, 16“Diki ka onyoo abicwalo boti dano mo ma oa ki i lobo pa jo Benjamin, ci ibiwiro en ki moo wek obed laker ma loyo jona Icrael. En bilaro jona ki i ciŋ jo Piliciti; pien atyeko neno aroma pa jona, kokogi doŋ oo bota.” 17Ka Camuel oneno Caulo, Rwot otito bote ni, “Man aye dano ma onoŋo atitti pire-ni. En aye biloyo lwakka.” 18Ka Caulo doŋ oo cok bot Camuel i dog gaŋ, openye ni, “Titta ba, ot pa lanenpiny tye kwene?” 19Camuel ogamo ni, “An aye lanen-piny. Cit itel nyima nio i kabedo me woro Lubaŋa ma i wi got, pien ibicam kweda kacel tin, ka odiko abiweki icito, dok abititti lok ducu ma tye i cwinyi. 20Lok i kom kana ma gurwenyo okato nino adek-ki, pe cwinyi obed ka paro pigi, pien gityeko noŋogi. Gin ma pire mit i Icrael-li ducu pa aŋa? Pe gin ducu meri? Gin ducu pe me ot pa woru?” 21Caulo ogamo ni, “An gira Labenjamin, ma kakawa tidi twatwal i kin jo Icrael. Doggolawa onyoŋo anyoŋa ki i kin doggola ducu pa jo Benjamin. Ci piŋo ilokka lok ma rom meno?”\n22Camuel otero Caulo ki laticce, okelogi i kicika, ka omiyogi kabedo me dito makato jo ma gilwoŋogi ducu, ma giromo jo pyeradek. 23Ci Camuel owacobot latedo ni, “Kel wan pok ma nanen amini, kun aciki ni iket pat-ti.” 24Latedo okwanyo em ki bam, aciba i nyim Caulo, ci Camuel owaco bot Caulo ni, “Nen, gin ma gikano piri gityeko cibone i nyimi. Cam; pien onoŋo gikano piri nio wa i kare ma giciko, wek icam kacel ki welo.”\nKit meno Caulo ocamo kacel ki Camuel i nino-nu. 25Ka doŋ gulor gudwogo piny ki i kabedo ma i wi got, ci gucito i gaŋ. Gipeto kabuto pa Caulo malo i wi at, ci obuto piny, onino wako. 26Kate piny oyabbe, Cainuel olwoŋo Caulo ma onoŋo pud tye malo i wi at kun wacci, “A malo, wek doŋ alwoki, iciti.” Caulo aa malo, ci en ki Camuel gucito i yo gin aryo.\nCamuel owiro Caulo me bedo kabaka\n27Ka onoŋo gitye ka lor piny, ma doŋ guo i agikki gaŋ, Camuel owaco bot Caulo ni, “Wac ki laticci ni okat ocit i nyimwa, Ka doŋ okato anyim, ci icuŋ kany manok, wek amiyi iŋe lok pa Lubaŋa.”


2 Luker 8 ACO85 - I kare meno Elica owaco ki dako ma - Bible Search\n2 Luker 7 2 Luker 9\n2 Luker 8\nGidwoko lobo pa dako Lucanem\n1-I kare meno Elica owaco ki dako ma yam ocero latinne ni, “A woko wek icit ki jo ma i odi icibed ka mo ma itwero ducu; pien Rwot ociko pi kec, ci bipoto i lobo pi mwaka abiro.” 2Dako-nu ocako a woko ci otiyo kit macalo dano pa Lubaŋa owaco-ni; ocito ki jo ma i ode ci obedo i lobo pa jo Piliciti mwaka abiro. 3Ka mwaka abiro otum, dako-nu ocako dwogo nia ki i lobo pa Jo Piliciti, okato ocito bot kabaka ka koko pi ode ki pi lobone. 4I kare-nu onoŋo kabaka tye ka lok ki Gikaji ma latic pa dano pa Lubaŋa, kun wacce ni, “Titta gin madito ducu ma doŋ Elica otyeko tiyo.” 5Ka onoŋo obetito bot kabaka kit ma Elica ocero ki dano muto-ni, nen, dako ma en ocero wode-ni okok bot kabaka pi ode ki pilobone. Ci Gikaji owacci, “Rwoda, kabaka, man en aye dako, ki wode bene ene, ma Elica ocero-ni.” 6Ka kabaka openyo dako-nu, ci en otitte, omiyo kabaka okwanyo dano mo madit pire, kun wacci, “Dwok jami ma yam pa dako-nu ducu bote, kacel ki jami ma ocek i pottine nia wa i kare ma en obwoto ki lobone nio kwede wa onyoo.”\nKajael odoko kabaka me Ciria\n7I kare meno Elica ocito i Damaciko.\nBen-adad kabaka me Ciria onoŋo two; ka onoŋo gititte pire ni, “Dano pa Lubaŋa obino kany,” 8kabaka owaco bot Kajael ni, “Kwany mot icit kwede ka jolo wi dano pa Lubaŋa, ci ipeny dog Rwot ki bote, kun ipenye ka abicar, ki i two man.” 9Kit meno Kajael ocako cito ka jolo wiye, otero ki mot bene, kit kwa jami ducu mabeco ma tye i Damaciko, ma kinaga pyeraŋwen guyeyo. Ka ocito ocuŋ i nyime, owacci, “Wodi Ben-adad ma kabaka me Ciria ocwala boti, kun wacci, ‘Abicaŋ i two man?’ ” 10Elica owacce ni, “Cit iciwacce ni, ‘In ibicaŋ adada’; ento Rwot otyeko nyuto bota ni en bito woko adada.” 11En ociko waŋe i kom Kajael kun gaye kwede, nio ka lewic omako, ci dano pa Lubaŋa ocako koko. 12Kajael openyo ni, “Rwoda, dok ikok piŋo kaa?” En ogamo ni, “Pien aŋeyo tim marac ma ibitime ki jo Icrael; ibiwaŋo gaŋi gogogi woko ki mac, ibineko co matino woko ki pala lucwan, kun inyoto litino lukere woko, dok mongi ma giyac gibiryeko igi woko.” 13-Kajael ogamo ni, “Laticci odoko gin aŋo, ma en gwok ma mwa-ni, ci twero tiyo gin madit ma rom meno kulu?” Elica odok iye ni, “Rwot otyeko nyutta ni, in aye ibibedo kabaka me Ciria.” 14En ocako a woko ki bot Elica, ci ocito wa bot rwode. Rwode openye ni, “Elica owaco boti lok aŋo?” En owacci, “En otitta ni in ibicaŋ adada.” 15Orwone en okwanyo taulo, oluto i pii ci oyaro i waŋe, nio ka oto kwede. Kajael oleyo ka tyene.\nLoc pa Jekoram me Juda\n(2 Tek 21.1-20)\n16I mwaka me abic me ker pa Joram wod pa Akab kabaka me Icrael, en aye Jekoram wod pa Yekocapat kabaka me Juda ocako iye loc. 17Ocamo ker ma onoŋo mwaka me ditte pyeradek wiye aryo, ci obedo ka loc i Jerucalem pi mwaka aboro. 18Obedo ka lubo kit pa luker me Icrael, kun tiyo kit macalo jo me ot pa Akab gutiyo, pien dakone nya pa Akab. Obedo ka tiyo gin ma nen marac i waŋ Rwot. 19-Ento Rwot pe omito tyeko Juda woko ducu, pi laticce Daudi, kit ma con ocikke bote ni ebimiye bedo ki mac tara, en ki likwaye matwal.\n20-I karene en aye jo Edom gujemo iye woko i kom loc pa Juda, ci guketo kabakagi pigi kengi. 21Joram okato loka Jair kacel: ki gadigadi lwennye ducu, ci oa woko i dyewor, ci en ki ludito ma giloyo gadigadi lwennye gulwenyo i kom jo Edom ma gurume dyere-ni; ento monnye oriŋo odwogo woko paco. 22Omiyo Edom ojemo woko i kom loc pa Juda nio wa onyoo. Ka dok Libna bene ocako jemo woko i kare-nu. 23Lok kom Joram mudoŋŋe ducu, ki gin ma yam otiyo ducu, gityeko coyone i buk me Tekwaro pa Luker me Juda. 24Joram oto, oywe kacel ki kwarine, dok giyike kacel ki kwarine i gaŋ pa Daudi; Akajia ma wode aye oleyo ka tyene.\nLoc pa Akajia kabaka me Juda\n(2 Tek 22.1-6)\n25I mwaka me apar wiye aryo me loc pa Joram wod pa Akab, kabaka me Icrael, Akajia wod pa Jekoram, kabaka me Juda, ocako camo iye ker. 26Akajia onoŋo ditte romo mwaka pyeraryo wiye aryo ka ocamo ker, ci obedo ka loc i Jerucalem pi mwaka acel. Minne nyiŋe Atalia; en yam lakwar Omri kabaka me Icrael. 27Akajia bene obedo ka lubo kit pa jo me ot pa Akab, obedo ka tiyo gin ma nen marac i waŋ Rwot, kit macalo jo me ot pa Akab obedo ka tiyone, pien onoŋo jo paoce ot pa Akab.\n28En ocako cito gin ki Joram wod pa Akab ka lweny ki Kajael kabaka me Ciria wa i Ramot-gilead, ci jo Ciria guketo ret i kom Joram. 29Kabaka Joram odwogo ka mado rette i Jejreel, en aye waŋ ret ma jo Ciria guketo i kome ki i Rama, i kare ma en olwenyo i kom Kajael kabaka me Ciria. Akajia wod pa Jekoram kabaka me Juda ocito ka limo Joram wod pa Akab i Jejreel, pien onoŋo kome lit.


‘Wupak Jehovah!’—Pingo? — Wi Lubele ma i LAIBRARI ME INTANET\nWi Lubele ma i LAIBRARI ME INTANET\nLAIBRARI ME INTANET\nw17 Julai pot 15-20\nVidio mo pe kany.\nTimwa kica, peko mo manok otimme i kom vidio.\nWi Lubele Tito pi Ker pa Jehovah (Me Anyama)—2017\nWi lok matinotino\nPwony macok rom\nJEHOVAH CANGO JO MA CWINYGI CWER\nJEHOVAH MINIWA JAMI MA MITTE\nNONG KONY PA LUBANGA\nPak Jah Kweda\nPak Jehovah Kweda\nWer Bot Jehovah\n‘Wupak Jehovah! Ber mada me wero wer me pak bote!’—JABULI 147:1.\nWER: 104, 152\nJABULI 147 KONYI NINING ME . . .\nniang ni Jehovah paro piri?\nbedo ki tekcwiny ni Lubanga bilari?\nniang kit ma Jehovah tiyo kwede ki Baibul me konyo jone?\n1-3. (a) Awene me kibyeko ni kicoyo Jabuli 147? (b) Watwero pwonyo gin ango ka wakwano Jabuli 147?\nPOL kare wapako ngat mo ma otimo nyo owaco gin mo maber ma oyomo cwinywa. Ci dong myero wapak Lubanga Jehovah lakwene! Myero wapakke pi tekone madit tutwal, ma waneno i cwecce mamwonya, dok bene wapakke pi mare madit piwa, pien en odyero kwo pa Wode macalo ginkok.\n2 Ka wakwano Jabuli 147, nen ka maleng botwa ni ngat mucoyo onongo tye ki miti matek me pako Jehovah. En bene ocuko cwiny jo mukene me pako Lubanga kacel kwede.—Kwan Jabuli 147:1, 7, 12.\n3 Pe wangeyo anga mucoyo Jabuli 147. Ento nen calo okwo i kare ma Luicrael gudok cen i Jerucalem i nge kare ma Jehovah ogonyogi ki i Babilon. (Jabuli 147:2) Laco jabuli opako Jehovah pien ni jone onongo gibidok cen ka wore i lobogi. En bene omiyo tyen lok mukene me pako Jehovah. Tyen lok ango? Itye ki tyen lok ango me wacone ni ‘Wupak Jehovah!’?—Jabuli 147:1.\n4. Luicrael guwinyo nining i kare ma Kabaka Ciro ogonyogi ki i Babilon, ki dok pingo?\n4 Go kong kit ma Luicrael guwinyo kwede i kare ma gitye i opii i Babilon. Lubabilon gubedo ka nywaro Luicrael kun giwaco ni: “Wuweriwa wer mo ma loko lok i kom Cion.” Ento Lujudaya onongo pe gimito wer. Jerucalem, boma ma onongo weko gibedo ki yomcwiny madit adada onongo kituro woko. (Jabuli 137:1-3, 6) Cwinygi onongo otur adada, dok onongo gimito kwecwiny. Ento kit ma Lok pa Lubanga otito kwede con, Jehovah okonyo jone. I yo ma nining? Ciro, Kabaka me Percia oturo Babilon ci oloko i kom Jehovah ni: “Ocika ni ager ot pire i Jerucalem.” Ciro bene owaco bot Luicrael ni: “Bot ngat mo keken ma i kinwu ma i kom lwakke ducu awaco ni, Rwot Lubangane myero obed kwede. Wek en oa ociti.” (2 Tekwaro 36:23) Lok man nen calo okweyo cwiny Luicrael adada!\n5. Gin ango ma laco jabuli owaco i kom teko ma Jehovah tye kwede me cangowa?\n5 Jehovah okweyo cwiny Luicrael pe macalo gurup keken ento en okweyo cwinygi ki acel acel. Jehovah bene timo kit meno piwa i kare-ni. Laco jabuli ocoyo ni Lubanga “cango jo ma cwinygi cwer, dok tweyo wang retgi woko.” (Jabuli 147:3) Ka komwa lit nyo watye ki par, watwero bedo ki gen ni Jehovah paro piwa. Jehovah tye ki miti me kweyo cwinywa ki me cango arem cwinywa. (Jabuli 34:18; Icaya 57:15) En miniwa ryeko ki kero me lweny ki peko ma wakemme kwede.—Yakobo 1:5.\nJehovah tye ki miti me kweyo cwinywa ki me cango arem cwinywa\n6. Adwogi maber ango ma wanongo ki i lok ma kicoyo i Jabuli 147:4? (Nen cal ma i pot karatac 15.)\n6 Laco jabuli dok oneno dan polo ci owaco ni Jehovah “omoko wel lakalatwe woko ducu” ci “ocako nyinggi woko ducu liweng.” (Jabuli 147:4) Laco jabuli onongo twero neno lakalatwe ento pe ngeyo welgi. I kare-ni, lucayan gingeyo ni tye lakalatwe bilion mapol ata i yogo ma watye iye-ni. Dok nen calo tye yogo trilion mapol ata! Dano pe twero kwano wel lakalatwe, ento Lacwec twero. Ki lok ada, en ngeyo lakalatwe ducu ki acel acel ma oweko en ocako nyinggi ducu. (1 Jo Korint 15:41) Lubanga ma ngeyo ka ma lakalatwe ducu ki acel acel tye iye bene ngeyi maber. En ngeyo ka ma itye iye kikome, kit ma iwinyo kwede, ki gin ma imito!\n7, 8. (a) Gin ango ma Jehovah ngeyo maber i kwowa? (b) Mi labol ma nyuto ni Jehovah lakica.\n7 Jehovah ngeyo kwo ma itye ka wok ki iye, dok en tye ki teko me konyi ki i peko ma itye ka kemme kwede. (Kwan Jabuli 147:5.) Itwero tamone ni pekoni dit tutwal ma pe itwero lweny kwede. Lubanga niang gorowa, dok “en po ni wan apwa mamwa.” (Jabuli 103:14) Watye ki roc, pi meno watimo bal kare ki kare, dok cwinywa twero tur. Watwero kok ange pi jami ma wawaco ki miti marac nyo cwiny me nyeko ma wabedo kwede! Jehovah pe ki goro mo keken, ento en niang kit ma wawinyo kwede.—Icaya 40:28.\n8 In tika dong ineno ni Jehovah okonyi ki i atematema mo? (Icaya 41:10, 13) Man otimme i kom lapainia mo ma nyinge Kyoko. I kare ma kikobe i wang tic mukene, cwinye otur adada. Ento Kyoko ongeyo nining ni Jehovah oniang pekone? I kacokkene manyen-ni, onongo tye jo mapol ma giniang kit ma en winyo kwede. En owinyo calo Jehovah tye ka wacce ni: “Amari, pe ni pien itye lapainia, ento pien in i nyara dok ijale me tic pira. Amito ni ibed ki yomcwiny macalo ngat acel i kin Lucadenna!” Jehovah onyutti nining ni ‘etye ki niang matut ma pe pimme’?\n9, 10. Yo mene ma pire tek loyo ma Jehovah konyowa? Mi labol.\n9 Wan ducu wamito jami calo cam, bongo, ki ot. Romo bedo ni itye ki par ni pe itye ki cam muromo. Ento Jehovah ocweyo lobo wek ocek cam mabup pi dano ducu, kadi wa pi “litino agak ma tye ka koko.” (Kwan Jabuli 147:8, 9.) Ka Jehovah pito wa agak, ci watwero bedo ki gen ni en biminiwa jami ma mitte.—Jabuli 37:25.\n10 Ma pire tek loyo, Jehovah miniwa jami ma mitte wek niyewa obed matek, dok en miniwa “kuc pa Lubanga ma kato ngec pa jo ducu.” (Jo Pilipi 4:6, 7) Omego mo ma nyinge Mutsuo gin ki dakone guneno kit ma Jehovah okonyogi kwede. I kare ma pii otwagge i nam ci obalo piny i Japan i 2011, guito i wi otgi me laro kwogi. I nino meno, gurwenyo cokcok jamigi ducu. I dyewor, gubuto i rum mo macol, dok mangic adada. I odiko, guyenyo gin mo ma olo to twero kweyo cwinygi. Gin ma gunongo aye 2006 Yearbook of Jehovah’s Witnesses keken. I kare ma Mutsuo ocako yabo pot buk meno, en oneno wi lok mo ma waco ni “Twagge pa Pii ma Pud Dong Obedo Rac Loyo” [“The Deadliest Tsunamis Ever Recorded.”] Onongo loko i kom oyengyeng mo ma otimme i Sumatra i 2004 ma okelo twagge pa pii ma pud dong obedo rac loyo. Mutsuo gin ki dakone gubedo ka kok i kare ma gitye ka kwano gin mutimme i kom utmegigi ma kunu. Guwinyo calo Jehovah onongo tye ka cuko cwinygi i kom pekogi. Jehovah bene ogwokogi i yo mukene. Utmegigi ma i kabedo mukene i lobo Japan guminigi cam ki bongi. Ento gin ma ocuko cwinygi loyo aye limo pa omege mogo ma dul pa Lubanga ocwalo i kacokkegi. Mutsuo owaco ni: “Awinyo calo Jehovah onongo tye i ngetwa ki acel acel dok paro piwa. Man ocuko cwinywa adada!” Mukwongo Lubanga kong ominiwa jami ma mitte me jingo niyewa ka dong lacen ominiwa jami me kom ma mitte.\n11. Gin ango ma myero watim wek wanong kony pa Lubanga?\n11 Jehovah ‘tingo jo ma mwol, ilogi malo.’ En marowa dok tye atera me konyowa. (Jabuli 147:6a) Gin ango ma myero watim wek en okonywa? Myero wabed ki wat macok kwede. Wek meno otimme, myero wamwolle. (Jepania 2:3) Jo ma mwol gijenge i kom Jehovah me giko ngolo kop alenga kacel ki pekkigi. Dok bene nongo gitye ki cwak pa Jehovah.\n12, 13. (a) Gin ango ma myero wagwokke kwede ka wamito ni Lubanga okonywa? (b) Nga ma Jehovah cwinye bedo yom i kome?\n12 Kitungcel, Lubanga “reto jo maraco gipoto woko ducu i ngom.” (Jabuli 147:6b) Pe wamito ni meno otimme i komwa! Wamito ni Lubanga onyutiwa marre ma pe lokke. Pi meno, myero wakwer gin ma en dag. (Jabuli 97:10) Me labolle, myero wakwer tim carocaro. Man nyuto ni myero wagwokke ki i gin mo keken ma twero terowa i tim meno, me labolle neno cal ki coc ma tugo miti me buto. (Jabuli 119:37; Matayo 5:28) Pe yot me timo meno, ento tutewa bikeliwa adwogi maber pien wabinongo mot ki bot Jehovah.\n13 Pe watwero timo meno piwa kenwa. Myero wajenge i kom Jehovah. Tika cwinye bibedo yom ka wajenge i kom gin ma jo mukene gijenge i kome pi nongo kony? Pe, ‘teko pa aguragura pe miyo yomcwiny’ bot Jehovah. Tika myero wajenge i komwa kekenwa, nyo i kom jo mukene? Cwiny Jehovah pe bedo yom i kom “tyen dano ma langwec.” (Jabuli 147:10) Ma ka meno, myero wamedde ki lega bot Jehovah pi kony kun wakwaye ni okonywa me lweny ki gorowa. Jehovah pe biol ki winyo legawa. Jehovah “cwinye yom i kom jo ma gilwore, ki i kom jo ma geno mar mere ma pe lokke.” (Jabuli 147:11) Wangeyo ni en bimedde ki konyowa me lweny ki miti marac ma watye kwede pien en lagen dok marowa.\n14. Laco jabuli onongo tye ki gen ango?\n14 Jehovah cuko cwinywa ni ebikonyowa i kare me peko. I kare ma Luicrael gudok i Jerucalem, laco jabuli obedo ka tam i kom kit ma Jehovah tye ka konyogi kwede. En owero ni: “En aye ma gwoko dog gangngi miyo cung matek; en bene ma miyo gum i kom joni. En miyo wang apokki loboni bedo ki kuc.” (Jabuli 147:13, 14) Kit ma laco jabuli onongo ngeyo ni Jehovah aye ma gwoko dog gang-ngi dok miyo cung matek-ki, man oweko en obedo agonya. Man bene omine tekcwiny ni Jehovah bigwoko jone.\nLok pa Lubanga twero konyowa nining ka watye ki par pi peko ma watye kwede? (Nen paragraf 15-17)\n15-17. (a) Watwero winyo nining i kom atematema ma wawok ki iye, ento Jehovah tiyo ki Lokke me konyowa nining? (b) Mi labol ma nyuto kit ma lok pa Lubanga “ringo bino oyotoyot” me konyowa.\n15 I kine mukene itwero bedo ki par pi peko ma itye ka wok ki iye, ento Jehovah twero mini ryeko me lweny kwede. Laco jabuli owaco ni Lubanga “cwalo cikke bot lobo; lokke ringo bino oyotoyot.” En bene oloko i kom pee ci openyo ni: “Anga ma twero cung i ngico ma en miyo?” Lacen, en owaco ni Jehovah “cwalo lokke, ci lenyo pee woko.” (Jabuli 147:15-18) Lubangawa ma ngeyo jami ducu dok twero timo gin mo keken, ma doro kadi wa pee ki ngico, twero konyi me lweny ki peko mo keken.\nIn tika dong ineno ni Jehovah pe galle me mini tira ma mitte?\n16 I kare-ni, Jehovah tiyo ki Baibul me tirowa. Laco jabuli owaco ni ‘lok pa Jehovah ringo bino oyotoyot’ me konyowa. Lubanga miniwa tira i yo maber dok i kare ma mitte kikome. Tam kong i kom adwogi mabeco ma inongo ki i Baibul, buke ma wanongo ki bot “lagwok ot ma lagen dok maryek,” JW Broadcasting, jw.org, luelda, ki dong utmegini ma i kacokke. (Matayo 24:45) In tika dong ineno ni Jehovah pe galle me mini tira ma mitte?\n17 Lamego mo ma nying Simone oneno kit ma lok pa Lubanga okonye kwede. En onongo winyo calo konye pe, dok ni cwiny Jehovah pe yom i kome. Ento i kare ma cwinye otur, en omedde ki lega bot Jehovah, kun bako doge pi kony. En bene obedo ka kwano Baibul kare ducu. Simone owaco ni: “Pe tye nino mo ma pe awinyo teko pa Jehovah ki tirane.” Man okonye adada me bedo ki neno matir.\n18. Pingo iwinyo ni Jehovah tye cok kwedi, ki dok tyen lok ango ma itye kwede me ‘Pako Jehovah!’?\n18 Laco jabuli onongo ngeyo ni Jehovah oyero rok me Icrael ki i kin rok ducu me wi lobo wek gubed jone. Lubanga omiyo “lokke” ki “cikke” bot Luicrael keken. (Kwan Jabuli 147:19, 20.) I kare-ni, watye ki mot madit pien kilwongowa ki nying Lubanga. Watye ki pwoc madit pien wangeye, watye ki Lokke me tirowa, ki dok wat macok kwede. Calo laco Jabuli 147, itye ki tyen lok mapol me ‘Pako Jehovah’ ki dok me cuko cwiny jo mukene me timo meno bene.\nGin akwana i leb Acholi (1996-2019)\nDony i Iye\nJami ma imito\nCik pi Tic Kwede\nMung ma Kwako In


2 Tekwaro 9 ACO85 - I kare ma kabaka ma dako me lobo - Bible Search\n2 Tekwaro 8 2 Tekwaro 10\n2 Tekwaro 9\n(1 Luker 10.1-13)\n1-I kare ma kabaka ma dako me lobo Ceba owinyo pi yweka pa Solomon, en obino bote i Jerucalem ka temo iye ki peny matego, Obino ki lwak jo madito mapol ma gicom i kore, kacel ki lwak kinaga-gu ma giyweyo aŋwece, ki jabu madwoŋ twatwal, ki litino godi me wel-gu. Ka obino bot Solomon, ci ocako titte lok ducu ma onoŋo tye i cwinye. 2Solomon odok iye i pennye ducu; pe onoŋo tye lok mo wacel ma okanne ki bot Solomon ma pe romo tucone bot dako-nu. 3Ka kabaka ma dako me Ceba oneno ryeko pa Solomon ducu, ki ot ma en ogero, 4ki cam ma i wi mejane, ki kit kabedo pa luditone, ki tic pa luticce, ki boŋŋime arukagi, ki lutiŋ kikopo-gu, ci tam otum woko ki i cwinye.\n5Owaco bot kabaka ni, “Lok ducu ma i komi ma yam gitero bota ki i lobona, ki lok i kom ryekoni bene, onoŋo lokke tye kakare, 6ento yam pe aye lok ma gitero bota ducu, nio ka abino aneno ki waŋa. Ci nen, kadi wa nucu ryekoni maditte onoŋo pe gititta kulu, pien ryekoni ki lonyoni kato lok dog ma giterra awinyo-ni. 7Monni gitye ki yomcwiny kuman! Luticci magi ducu gitye ki yomcwiny ma rom mene, ma gibedo ka cuŋ i nyimi jwijwi ka winyo lok me ryekoni! 8Gipwo Rwot Lubaŋani ma cwinye opwoyo in ci oketi i wi komker me bedo kabaka pi Rwot Lubaŋani! Pien Lubaŋani omaro jo Icrael matwal, dok omito mokogi gubed matek, en aye omiyo en oketi ibedo kabaka ma loyogi, wek ibed ka ŋolo kop atir dok kakare.” 9En omiyo bot Solomon jabu madwoŋ ma romo talanta miya acel ki pyeraryo, ki lwak aŋwece mapatpat madwoŋ twatwal, ki lwak litino godi me wel, I kare ca onoŋo pe tye aŋwece mukene macalo meno ma kabaka me Ceba omiyo bot Solomon-ni.\n10Ka dok lutic pa Kuram ki lutic pa Solomon ma onoŋo gukelo jabu nia ki i Opir, gukelo wa ki bao yat algum ki lwak godi matino me wel. 11Kabaka otiyo ki bao yat algum pi jeŋo kor ot pa Rwot ki kor ot pa kabaka. Otiyo kwede opuk bene ki naŋa pa luwer. Kit jami macalo meno onoŋo peya yam onen kulu i lobo Juda.\n12Kabaka Solomon omiyo bot kabaka ma dako me Ceba jami ducu ma cwinye omito, omiye gin ducu ma openyo, ma pe giribo iye jami ma onoŋo en okelo bot kabaka. Kit meno kabaka me Ceba ocako wot me dok wa i lobone kikome, kacel ki luticce ducu.\n(1 Luker 10.14-29)\n13Lwak jabu ma obino bot Solomon i mwaka acel acel pekke oromo talanta miya abicel ki pyerabicel wiye abicel 14ma pe giribo iye ma lucat-wil gukelo; luker pa jo Arabia, ki ludito ma loyo lobo bene gukelo jabu ki ryal bot Solomon. 15Kabaka Solomon otiyo lwak kwodi madoŋo miya aryo me jabu, ma gitetogi ki nyol; i kom kwot acel acel odonyo iye jabu ma pekke romo cekel miya abicel. 16Dok otiyo kwodi matinone miya adek me jabu ma gitetogi ki nyol, kun kwot acel acel giteto ki jabu ma pekke cok romo ratili apar, Kabaka oketogi i ot ma gilwoŋo ni, Buŋa me Lebanon. 17Kabaka dok otiyo komker madit me lak lyec, ci omwono kome woko ki jabu ma giliyo maber. 18Komker meno onoŋo tye ki rwomme abicel ki kom me jabu me teno tyen, ma gikubogi i kom komker. Ka ŋete tuŋŋi ki tuŋŋi giketo iye ka teno ciŋ dano, ki labwor aryo gucuŋ ka ŋet bad kom me teno ciŋ, 19kun tye bene lwak labwor apar wiye aryo ma gucuŋ i agikki rwom abicel-li, tuŋŋi ki tuŋŋi. Pe tye kom mo ma gitiyo ma cal ki meno i te ker ducu. 20Jami ducu ma yam kabaka Solomon mato kwede onoŋo me jabu keken, wa jami ducu ma gitiyo kwedgi i ot Buŋa me Lebanon yam gitiyogi ki jabu ma giliyo maber; i kare pa Solomon pe tye ŋatti mo ma tamo pi ryal. 21Onoŋo kabaka tye ki lwak mel ma giwoto Tarcic kacel ki mel pa Kuram, Mel me Tarcic yam dwogo cen ka mwaka okato adek adek kun gikelo lwak jabu ki ryal ki lak lyec-gu, ki ayom-gu ki gunya-gu.\n22Kabaka Solomon obedo dit makato lwak luker ma wi lobo ducu pi lonyone ki pi ryekone. 23Lwak luker ducu me wi lobo gubedo ka yenyo kit yo me neno waŋ Solomon ki pi winyo kit ryekone-gu ma Lubaŋa oketo i cwinyeni. 24Dano acel acel yam tero motte bote, kun gitero jami me ryal ki me jabu-gu, ki ginaruka-gu, ki odok murra, ki aŋwece, ki aguragura-gu, ki kana-gu, mwaka ki mwaka. 25-Solomon tye ki loc aguragura alip aŋwen pi aguragura ki gadigadi lwennye, ki lulweny ma giriŋo ki aguragura alip apar wiye aryo, En yam oketo mogo i gaŋi me gadigadi lweny ki mukene gubedo bot kabaka i Jerucalem. 26-En oloyo luker ducu cakke wa i kulu Euprate nio kwede i lobo pa jo Piliciti, ki i wan lobo me Ejipt. 27Kabaka yam omiyo ryal odoko gin ma lam ma rom ki gweŋ-gu i Jerucalem, dok okelo yadi cedar mapol ata ma rom ki olam ma i bar Cepela. 28-Solomon yam limo aguragura ma a ki i Ejipt ki i lobo ducu.\n(1 Luker 11.41-43)\n29Lok kom Solomon mudoŋŋe ducu, nia i acakki nio i agikkine, gityeko coyone i buk me Tekwaro ma lanebi Natan ocoyo, ki i kin lok pa Lubaŋa ma Akija ma jo Cilo otito, ka dok i buk me lok kom gin ma Iddo ma lanen oneno ma okemo kom Jeroboam wod pa Nebat. 30Kare ma Solomon oloyo kwede jo Icrael kun bedo i Jerucalem oromo mwaka pyeraŋwen. 31Solomon oto ci oywe kacel ki kwarine, ka giyike i gaŋ kai pa wonne Daudi. Rekoboam ma wode aye oleyo ka tyene.


Jo Ibru 10 ACO85 - Cik pa Moses gire tye iye tipo keken - Bible Search\nJo Ibru 9 Jo Ibru 11\nJo Ibru 10\n1Cik pa Moses gire tye iye tipo keken me jami mabeco me kare me anyim, pe calgi kikome. Pi cik dano gibedo ka kelo gitum ma kitgi acel nakanaka, mwaka ki mwaka; en doŋ pe tye ki twero mo matwal me loko jo ma bino bot Lubaŋa gudok jo mabeco muteggi. 2Ka nene tye kit meno, kono gitum pe doŋ ogik woko? Kono jo ma woro Lubaŋa doŋ gilwoko balgi woko matwal, kono pe dok gimedde me bedo ki kit ŋec mo i cwinygi ni gin lubalo. 3Ento gitum magi bedo ka poyo wi dano i balgi mwaka ki mwaka. 4Pien remo twoni ki remo dyegi pe twero kwanyo bal woko wacel. 5-Pi lok man, i kare ma Kricito obino i lobo, en oloko ni,\n“In giri pe imito gitum kadi gityer,\nento iketo koma tye. 6Ii pe obedo yom pi gitum awaŋa ki\ngitum ma gityero pi bal. 7Ka doŋ awaco ni, ‘An a ene, doŋ\nabino ka cobo mitini, in Lubaŋa,’\nmacalo yam gicoyo i koma i buk adola.”\n8Mukwoŋo en oloko ni, “In pe imito gitum, kadi mot ma gityero, nyo gitum awaŋa ki gitum pi bal, cwinyi bene pe yom iye,” ma gin jami ma gityero pi cik. 9Ka dok oloko ni, “An a ene, doŋ abino ka cobo mitini.” Ojwayo mukwoŋone-ni woko wek omi ekel me aryone. 10Doŋ pi mitine meno, omiyo gilonyowa wadoko leŋ pi Yecu Kricito mumiyo kome ma ka gitum kicel keken ma otyeko lok woko ducu.\n11-Ajwaka acel acel cuŋ i dog ticce nino ducu kun tyero kit gitum acel-lu kare ki kare ma pe tye ki twero mo matwal me kwanyo bal. 12-Ento Kricito yam otyero gitum acel keken pi bal, pi kare ducu, ka doŋ obedo piny i ŋet Lubaŋa tuŋ acuc i kabedo me deyo. 13Nia wa i kare ca en tye ka kuro nio ka gimiyo lukworre doko kom laten tyene, 14pien gitumme acel-lu omiyo jo ma en olonyogi bedo leŋ gudoko jo mabeco muteggi matwal. 15Cwiny Maleŋ bene omiyo cadenne botwa, pien ka doŋ oloko ni,\n16-“Man aye gicikke ma abiketo ki jo\nme doggola pa Icrael,\nka kare meno okato, man lok pa\nAbiketo cikka ducu i cwinygi,\nkun acoyo bedo i tamgi,” 17-ka dok omedde kun loko ni,\n“Pe dok abipo i kom balgi ki timgi\nmaraco.” 18Ka ma weko bal tye iye, gitum mo pi\nbal doŋ pe mitte.\nWanyiku cok ki Lubaŋa\n19Pi meno, utmegina, wan doŋ watye ki yo me donyo i kabedo maleŋ ki tekcwiny pi remo pa Yecu. 20En oyabo botwa yo manyen, yo makwo, me donyo i ŋe boŋo kicika; yo meno aye en kome. 21Kit macalo doŋ watye ki ajwaka madit ma loyo ot pa Lubaŋa, 22-myero doŋ wanyiku cok bot Lubaŋa ki cwiny me ada, kun niye bene doŋ odonyo matut i cwinywa, ma doŋ cwinywa leŋ, pien ŋec me gin maraco ma yam watimo doŋ gikwanyo woko, dok bene komwa doŋ gilwoko woko ki pii maleŋ. 23Wamoku matek likiŋ i gen ma watuco, laboŋo tagge atata, pien ŋat ma ocikowa-ni lagen. 24Dok bene myero watamu kit macalo watwero tugo kwede cwinywa kekenwa i mar ki i tiyo tic mabeco, 25kun pe waweko cokke kacel, kit macalo jo mogo doŋ guloko odoko kitgi-ni, ento myero wacuku cwinywa kekenwa, makatone kit macalo wuneno Nino maca doŋ tye ka nyiko cok-ki.\n26Pien ka watimo bal akaka ma doŋ noŋo watyeko limo ŋec i kom lok me ada, gitum mo pe dok odoŋ ma gityero pi balwa. 27-Odoŋ kuro ŋolo kop keken kun watye ki lworo madwoŋ, ki mac mager ma bityeko dano ma gipyem ki Lubaŋa. 28-Dano ma pe lubo cik pa Moses gineko aneka laboŋo kica mo, ka ce lok oloye i nyim caden aryo nyo adek. 29-Doŋ wutamo ni can ma rom mene ma gibiketo i kom ŋat ma ocayo Wod pa Lubaŋa, dok ma opyedo remo me gicikke pa Lubaŋa ma gilonye kwede me bedo maleŋ, dok ma oŋalo Cwiny Maleŋ me kica pa Lubaŋa? 30-Pien wan waŋeyo ŋat ma oloko ni, “An aye abiculo kwor, abiculo waŋe lacen,” dok ni, “Rwot biŋolo kop i kom jone.” 31Bedo gin me lworo twatwal me poto i ciŋ Lubaŋa makwo.\n32Ento koŋ doŋ wupo i kare mukato, kit ma yam wuciro kwede, kun wulwenyo ki lwak cam madwoŋ, i kare ma doŋ ceŋ pa Lubaŋa otyeko ryeny omenyowu. 33Kare mukene yam giyetowu dok giunowu i nyim lwak, kare mukene bene wuribbe ki jo ma gitimogi kit meno. 34Pien kica yam omakowu i kom mabuc, dok bene cwinywu obedo yom kadi giyako jamiwu, pien wun kikomwu onoŋo doŋ wuŋeyo ni wutye ki jami mukene mabeco makato magi, dok ma ri nakanaka. 35Pi meno pe wubwot tekcwiny woko, pien tye ki bakacic madit ma wubilimo. 36Mito wubed kun wuciro, wek omi wuti gin ma Lubaŋa mito, ci doŋ wunoŋo gin ma yam en ociko pire. 37-Macalo yam en oloko ni,\n“Odoŋ kare manok mo,\nci ŋat ma bino ca bibino woko\noyotoyot ma pe bigalle.\n38Doŋ danona ma kite atir bibedo\nkwo pi niye;\nento ka odok woko cen,\ncwinya pe bibedo yom i kome.”\n39Ento wan pe watye i kin jo ma dok cen, ka girwenyo woko matwal-li; wan watye i kin jo ma gitye ki niye, ma en aye doŋ gwoko kwogi.


Yocwa 2 ACO85 - Yocwa wod pa Nun ocwalo jo aryo nia ki - Bible Search\nYocwa 1 Yocwa 3\nGicwalo lurot-piny i Jeriko\n1-Yocwa wod pa Nun ocwalo jo aryo nia ki i Citim i muŋ ka roto piny kun waco botgi ni, “Wucit ka neno lobo, makatone aye Jeriko.” Ka gucito, ci gutiro i ot pa dako ma lakwele ma nyiŋe Rakab, gubuto kunnu. 2Gitito pigi bot kabaka me Jeriko ni, “Nen, jo Icrael mogo gubino kany ka roto piny.” 3Ci kabaka me Jeriko ocwalo kwena bot Rakab ma kun wacce ni, “Kel dano ma gubino boti kany, dano ma gudonyo i odi-ni, pien gubino ka roto lobowa ducu.” 4Ento dako-nu onoŋo otero jo aryo-nu okanogi woko, ci en ogamo ni, “Ada, jo-nu gubino bota, ento onoŋo pe aŋeyo ka ma gua iye. 5I kare ma dog gaŋ gicok lorone woko, ma piny col-li, jo-nu gukato woko, ci ka ma gucito iye aye pe aŋeyo. Wuryem korgi oyotoyot, ci wubimakogi iyo,” 6kun onoŋo oterogi i wi ot malo, ci okanogi i kin tol tworo ma ocano kikore i wi ot kunnu. 7Kit meno dano gucako ryemo korgi i yo ma kemo kulu Jordan nio kwede wa i waŋ wat. Ka luryem korgi gukato woko, ci dog gaŋ giloro woko cut.\n8I kare ma jo-nu peya gubuto piny, en ocito botgi i wi ot, 9ci owaco botgi ni, “Aŋeyo ni Rwot otyeko miyowu lobo man, lworo bene otyeko makowa piwu, ki jo ma gibedo i lobo-ni komgi oonyo koyo woko piwu, 10-pien wawinyo kit ma Rwot otwoyo ki pii me Nam Makwar woko i nyimwu i kare ma wua woko ki i Ejipt, ki gin ma wutiyo i kom luker aryo pa jo Amor ma yam gibedo loka Jordan tuŋ kany, gin aye Cikon ki Og, ma wujwerogi woko liweŋ-ŋi. 11I kare ma wawinyo pire-ni cwinywa ocako ŋabbe aŋaba cut, tipo kom dano oto woko lirut piwu, pien Rwot Lubaŋawu aye Lubaŋa ma tye malo i polo ki piny i wi lobo bene. 12Kombeddi doŋ wukwoŋŋa kwoŋ ki nyiŋ Rwot ni, kit macalo atyeko timowu maber-ri, wun bene wubitimo jo me ot pa wora maber, ci wumiya lanyut ma moko adane, 13wek wular kwo pa wora ki pa maa, ki pa omegina ki lumegina, ki jo ducu ma gitye botgi, wek wular kwowa wawek to.” 14Jo meno gugamo ni, “Wan aye wabito ma ka wun. Ka pe wubitito gin ma watimo kany-nyi, ci wan wabitimowu maber ki gen madwoŋ ka Rwot bimiyowa lobo-ni.”\n15Lacen dako-nu omiyo gukato woko ki i waŋ dirica ma noŋo en cwalogi piny ki tol, pien onoŋo ode gigero okubbe i kom cel murumo gaŋ-ŋi, omiyo en yam bedo i kom cel. 16Ci en ocikogi ni, “Koŋ wucit wa i kin godi, wek luryem korwu pe gurwatte kwedwu iyo. Koŋ wukanne kunnu pi nino adek, nio ka luryem korwu gudwogo; ka lacen wun doŋ wucit giwu.” 17Jo-nu guwaco bote ni, “Pe wabibedo ki bal mo i kom kwoŋ man ma imiyo wakwoŋo boti-ni. 18Nen ba, ka monywa obino i lobo-ni, ci ibitweyo tol man makwar-ri i waŋ dirica ma imiyo wakato woko kun wawok ki iye-ni. Ci ibilwoŋo woru ki meni ki omegini ki jo ma i ot pa woru ducu, icokogi i ot boti kany. 19Ka ŋat acel mo okato gire woko ki i doggola odi ocito i gudo, bal me remone bidok i wiye, wan pe wabibedo ki bal mo iye. 20Ento ka ce itito gin ma watimo kany-nyi, ci pe wabibedo ki bal mo pi kwoŋ ma imiyo wakwoŋo-ni.” 21Dako ogamo ni, “Doŋ obed kumeno kit macalo wuloko-ni.” Ka ocwalogi gucito, ci en otweyo tol makwar-ri i waŋ dirica ode.\n22Ka gucito ci guwoto atir wa i godi, gubedo kunnu pi nino adek, nio ka luryem korgi gudok woko; lulub korgi gubedo ka yenyogi kwe i waŋayo, ci pe gumedo ki noŋogi. 23Jo aryo-nu gulor piny ki i wi godi, gukato loka ca ci gucito bot Yocwa wod pa Nun, gutito bote lok ducu ma otimme i komgi. 24Ka dok guwaco bot Yocwa ni, “Adada Rwot doŋ otyeko miyo lobo meno ducu i ciŋ wa; dok nen ni jo ducu ma gibedo i lobo-nu piwa oneko komgi woko lirut.”


1 Tekwaro 4 ACO85 - Litino awobe pa Juda aye Perej, - Bible Search\n1 Tekwaro 3 1 Tekwaro 5\n1 Tekwaro 4\n1Litino awobe pa Juda aye Perej, Kejeron, Karmi, Kur ki Cobal. 2Reaya ma wod pa Cobal onywalo Jakat, Jakat onywalo Akumai ki Lakad. Meno aye doggola pa jo Jora. 3Magi aye litino awobe pa Etam: Jejreel, Icima ki Idibac; nyiŋ lamingi obedo Kajelelponi. 4Penuel ocako gaŋ Gedor, ki Ejer ocako gaŋ Kuca. Magi aye litino awobe pa Kur ma obedo latin kayo pa minne Eprata; en aye ocako Beterekem. 5Acikur ma ocako gaŋ Tekoa, yam tye ki mon aryo, Kela ki Naara. 6Naara onywalo Akujam, Keper, Temeni ki Akactari. Meno aye litino awobe pa Naara. 7Litino awobe pa Kela gin aye Jeret, Ijar ki Etanan. 8Koj onywalo Anub ki Jobeba; jo me doggola pa Akarkel ma wod pa Karum ducu gubedo likwaye.\n9Jabej onoŋo giworo maka to omegine ducu. Minne ocako nyiŋe Jabej kun wacci, “Pien anywale ki arem madwoŋ.” 10Jabej okok bot Lubaŋa me Icrael kun wacci, “Tim ber, imiya gum ci imi wan lobona obed malac. Bed kweda, igwoka i kom gin marac ducu wek pe otima malit.” Ci Lubaŋa oye gin ma en olego.\n11Kelub ma omin Cuka onywalo Mekir, Mekir onywalo Eciton. 12Eciton onywalo Bet-rapa, Pacea ki Tekina ma ocako gaŋ ma gilwoŋo Ir-Nakac, Magi aye jo Reka.\n13Litino awobe pa Kenaj gin aye Otiniel gin ki Ceraya. Litino awobe pa Otiniel aye Katat ki Meonatai. 14Meonatai onywalo Opra, ki Ceraya onywalo Joab ma ocako nota pa lutic diro. Gin mumiyo gilwoŋo kit meno, pien gin ducu lutic diro.\n15Litino awobe pa Kaleb ma wod pa Jepune gin aye Iru, Ela ki Naam. Latin awobi pa Ela aye Kenaj.\n16Litino awobe pa Jekalelel gin aye Jip, Jipa, Tiria ki Acarel. 17Litino awobe pa Ejra gin aye Jeter, Mered, Eper ki Jalon. Mered onyomo Bitia ma nya pa Parao; en ogamo ci onywalo nyare Miriam ki litino awobe aryo, Camai ki Iciba ma ocako gaŋ Ectemoa. 18Ki dakone ma Lajuda Mered dok onywalo Jered ma ocako gaŋ Gedor, Keber ma ocako gaŋ Coko, ki Jekutiel ma ocako gaŋ Janoa. 19Litino awobe pa dako pa Kodia ma lamiŋ Nakam gunywalo jo magi, Keila ma obedo kwaro pa jo Garmi, ki Ectemoa ma obedo kwaro pa jo Maaka.\n20Litino awobe pa Cimon gin aye Amnon, Rina, Ben-kanan ki Tilon. Litino awobe pa Ici gin aye Joket ki Ben-joket.\nLikwayo pa Cela\n21Likwayo pa Cela ma wod pa Juda aye Er ma ocako gaŋ Leka, Laada ma ocako gaŋ Mareca, ki doggola pa lucwe boŋo camanini ducu ma gibedo i Bet-acibea; 22ki Jokim, ki jo Koceba, ki Yoaci, ki Carap ma yam obedo laloc i Moab ka dok odwogo obedo i Beterekem. (Meno lok macon twatwal.) 23Jo-nu aye lucwe agulu, ki jo ma gubedo i Netaim ki i Gedera. Onoŋo gibedo kunnu kacel ki kabaka pi tiyo ticce.\nLikwayo pa Cimeon\n24Litino awobe pa Cimeon gin aye Nemuel, Jamin, Jarib, Jera ki Caul. 25Caul onywalo wode Calum, ma wode Mibcam, ma wode Micima. 26Litino awobe pa Micima gin aye wode Kamuel, ma wode Jakur, ma wode Cimei. 27Cimei onoŋo tye ki awobene apar wiye abicel ki anyirane abicel; ento omegine pe gubedo ki litino mapol, kadi wa ludoggolagi ducu pe gunya mapol ma rom ki jo Juda. 28-Gin yam gibedo i Beer-ceba, Molada, Kajar-cual, 29Bila, Ejem, Tolad, 30Becweri, Korma, Jiklag, 31Bet-markabot, Kajar-cucim, Bet-biri ki Caaraim. Magi aye obedo gaŋigi nio wa i kare me loc pa Daudi. 32Kabedo mukene ma gin gubedo iye gin aye Etam, Ain, Rimmon, Token ki Acan, gagi ducu abic, 33kacel ki gagi matino ma orumo gagi man ducu nio kwede wa i Baalat, Magi aye kabedogi, dok gin aye gubedo ki buk me tekwarogi.\n34Mecobab, Jamlek, Joca ma wod pa Amajia, 35Joel, Yeko ma wod pa Jocibia, wod pa Ceraya, ma wod pa Aciel, 36Elionia, Jaakona, Jecokaya, Acaya, Adiel, Jecimiel, Benaya, 37Jija wod pa Cipi ma wod pa Alon, wod pa Jedaya, wod pa Cimri, ma wod pa Cemaya, 38jo magi ducu ma gicoyo nyiŋgi malo-ni gin aye lutel me doggolagi. Dog odi pa kwarogi onya madwoŋ, 39ci gucako wot nio wa i yo ma donyo i Gerar, kun girabo dog nota yo tuŋ wokceŋ pi yenyo ka kwayo romigi ki dyegigi. 40Gunoŋo kakwat maber kunnu ma lum olot iye madwoŋ, lobone bene lac ma obedo mot ki kuc. Jo ma gukwoŋo bedo kunnu aye jo Kam. 41Jo meno ma gicoyo nyiŋgi-ni guo kunnu i kare pa Kejekia kabaka me Juda, ci guneko jo Kam woko, kacel ki jo Meuni ma gunoŋo kunnu, gutyekogi woko liweŋ nio wa i kare-ni, Kit meno guleyo kabedogi woko, pien onoŋo ka kwayo romigi ki dyegigi tye kunnu maber. 42Jo mogo ma i kingi, jo Cimeon ma giromo miya abic, gucito wa i got Ceir kun gitye ki jo magi ma lutel wigi: Pelatia, Nearia, Repaya ki Ujiel ma gin litino awobe pa Ici. 43Guneko jo Amalek ma yam guriŋo ci gubwot ma gudoŋ kunnu, ci gucako bedo kunnu nio wa onyoo.


2 Camuel 19 ACO85 - Gitito bot Joab ni kabaka tye ka - Bible Search\n2 Camuel 18 2 Camuel 20\n2 Camuel 19\nJoab ojuko Daudi\n1Gitito bot Joab ni kabaka tye ka koko ki ka kun o pi Abcalom. 2Kit meno loyo mony me nino-nu olokke odoko me kumo palwak ducu, pien lwak ducu guwinyo i nino meno ni, “Cwiny kabaka tye ka ton pi wode.” 3Ci dano gubedo macalo jo ma mony aye oryemogi, pien gikwalle akwala ka gidonyo kwede i gaŋ ki lewic i nino meno. 4Kabaka oumo wane woko, obedo ka koko ki dwan maloŋo ni, “Ai woda Abcalom, ai Abcalom, woda, woda do!” 5Joab odonyo i ot bot kabaka Daudi, owaco bote ni, “In tin i mako luticci ducu ki lewic, ma gin aye tin gularo kwoni, ki kwo pa awobeni ki anyirani, ki kwo pa monni ki mon aŋecani ducu. 6In kara imaro jo ma dag waŋi, idag jo ma gimari. Tin doŋ inyuto woko ka maleŋ ni, ludito wi monnyi ki luticci ducu pe gitye ki kony mo boti. Tin doŋ aniaŋ atir ni, kono nene Abcalom aye obwot makwo, kun wan wato woko ducu, kono tin cwinyi obedo yom maka to. 7Ber ia malo kombeddi, ikat woko wek icilok ki luticci lok mabeco, pien akwoŋo ki nyiŋ Rwot ni, ka pe iye kato woko, ci pe dano mo tin bidoŋ boti i dyewor man; dok man aye bibedo rac boti makato can madoŋo ma ilimo ducu cakke ki ka tinoni nio kwede wa onyoo.” 8Kabaka otugi a malo cut, ocito obedo i kabedone i doggaŋ, Ci gitito bot lwak ducu ni, “Nen, kabaka tye obedo i doggaŋ.” Ci dano ducu gucako bino i nyim kabaka.\nDaudi odwogo i Jerucalem\nOnoŋo jo Icrael guriŋo woko ducu, kun dano acel acel odok i gaŋŋe: 9Dano ducu gubedo ka pyein ki i kaka ma i Icrael ducu, kun gipyem ni, “Kabaka aye yam olarowa ki i cin lumerokwa, dok en aye olarowa ki i cin jo Piliciti. I kare-ni en doŋ oriŋo oweko lobowa pi lworo Abcalom. 10Ento Abcalom ma yam wawiro ki moo wek olowa-ni doŋ oto woko i mony. Ci piŋo pe doŋ giloko iye lok mo kombeddi pi dwoko kabaka paco?”\n11Ka lok ma jo Icrael ducu gubedo ka waco oo bot kabaka Daudi, ocwalo kwena bot Jadok ki ajwaka Abiatar kun wacci, “Wuwac bot ludoŋo pa jo Juda ni, ‘Piŋo wun aye wudoŋ cen ka gidwoko kabaka paco i ode? 12Nen, wun aye utmega, wun aye wucogona ki riŋo koma; ci piŋo wun aye dok wudoŋ cen ka gidwoko kabaka paco?’ 13Dok wuwac bot Amaca ni, ‘In giri ibedo watta. Lubaŋa myero oket can i koma kumeno ki maka to, ka pe in aye idoko ladit ma loyo monnya ma ka Joab, cakke tin cito kwede anyim.’ ” 14Kumeno omiyo dano ducu ma i Juda gumoko i kom Daudi ki cwiny acel, ci gucwalo lok bote ni, “Doŋ idwog cen, in kacel ki luticci ducu.” 15Mumiyo kabaka ocako dwogo cen oo i kulu Jordan. Ci jo Judagubino i Gilgal ka jolo wiye ki ka dwoko kabaka cen loka kulu Jordan.\n16-Cimei wod pa Gera, ma jo Benjamin, dano me Bakurim, en bene orune obino kacel ki jo Juda ka jolo kabaka Daudi, 17kun bino ki jo Benjamin ma romo alip acel. Ki Jiba ma, latic ma loyo ot pa Caulo, ki awo bene apar wiye abic, ki luticce pyeraryo, gin bene gucorre i kulu Jordan ci gutuc i nyim kabaka. 18Gukato ki i waŋ wat pi kelo dano pa kabaka loka kulu, ki pi tiyo gin ducu ma kabaka mito.\nDaudi otimo kica bot Cimei\nKa Cimei wod pa Gera obino, ci opoto piny i nyim kabaka i kare ma kabaka doŋ mito ŋolo Jordan. 19Owaco bot kabakani, “Kabaka, pe imak balla i cwinyi, pe ibed ka po i kom gin ma yam atimo i komi marac, laditta kabaka, i kare ma ia kwede i Jerucalem. Pe iket lokke i cwinyi. 20An laticci aŋeyo maber ni atimo bak Pienno, nen an doŋ tin abino, dok an aye akwoŋo bino ki i kin dano me ot pa Yucepu ka joli.” 21Abicai wod pa Jefuya ogamo ni, “Pe gibineko Cimei woko pi lok mari, pien yam obedo ka ceno dano ma Rwot owiro?” 22Ento Daudi ogamo ni, “Gin aŋo ma alaro kwedwu, wun awobe pa Jeruya, ma wun bene tin wulokke wudoko lumerokka? Tin dok gibineko dano i kin jo Icrael? Tin aye doŋ aniaŋ atir ni, an kabaka ma loyo jo Icrael.” 23Kabaka dok owacci, “In Cimei pe ibito.” Ci okwoŋŋe kwoŋ lamok lokke.\n24-Mepibocet wod pa Caulo bene obino ka jolo kabaka. Obino ma pe oŋolo Lwet tyene-gu, dok pe okido yer tike, pe ojwero bene wek obed maleŋ, pe olwoko wa boŋŋine cakke ki i kare ma kabaka oriŋo kwede nio i kare me dwogone ki kuc. 25Ka oa ki i Jerucalem obino ka jolo kabaka, kabaka openye ni, “Mepibocet, piŋo yam pe icito kweda?” 26Mepibocet ogamo ni, “Laditta, laticca aye obwola. Onoŋo awaco hote ni, ‘Twenakom bedo i wi kanana, wek abed iye, acit kacel ki kabaka.’ Pien tyena okwe woko. 27En ocoko lok me goba i koma owaco boti, laditta kabaka. Ento in icalo lamalaika pa Lubaŋa, mumiyo in itim gin ma ineno ni ber. 28Onoŋo yam jo ma i ot pa wora ducu kwogi okemo to keken ki i nyimi, ento in iketa i kin dano ma gicamo i wi mejani. Doŋ kit gin aŋo ma myero dok akok iye boti?” 29Kabaka ogamo ni, “Piŋo ibedo ka titta lok i komi twatwal? An doŋ atyeko ŋolo atir ni, wun ki Jiba wubipoko lobo.” 30Mepibocet owacci, “Kabaka, ka kumeno keken, ci wek en oter ducu, macalo in laditta kabaka doŋ idwogo paco ki kuc-ci.”\n31-I kare-nu Barjilai ma Lagilead bene obino ma oa ki i Rogelim; ci olwoko kabaka oo kwede i dog kulu Jordan, wek enol kwede loka tuŋcel. 32Baŋilai onoŋo doŋ oti woko, mwaka me ditte doŋ romo pyeraboro. En aye yam obedo ka miyo cam bot kaba ka i kare ma kabaka tye i Makanaim, pien onoŋo en lalonyo mada. 33Kabaka owaco bot Baŋilai ni, “Bin wakat kwedi loka ca, abigwoki i Jerucalem.” 34Baŋilai owaco bot kabaka ni, “An pud adoŋ ki mwaka adi me bed ona wi lobo, ma miyo dok acito wa i Jerucalemmi? 35I kare man an ditta doŋ romo mwaka pyeraboro. An pud dok atwero poko kin gin ma yomo cwinya nyo ma pe yomo cwinya? Pud dok abilo mit pa cam ma acamo, nyo gin ma amato? An pud dok atwero winyo wer ma co nyo mon giwero? Ci lok aŋo ma miyo amedo peko i komi, laditta kabaka? 36Abinywako yo kwedi manok me lwoki nio ka iŋolo loka kulu Jordan. Dok piŋo icula ki mot macalo meno? 37Doŋ alego ni, wek adok cen i gaŋŋa, acit ato ki kunnu, i ŋet lyel pa wora ki maa. Ento atye kany ki laticci Kimkam; wek en aye ocit oŋol kwedi kulu, ci icitim en kit ma ineno ni ber.” 38Kabaka ogamo ni, “Kimkam biwot kweda loka ca, ci abitimo en kit ma ineno ni ber yo tuŋ boti; ki gin ducu ma imito ki tuŋ bota abitiyone piri.” 39Ka lwak ducu guŋolo Jordan, ci k ibaka bene oŋolo. Lacen kabaka ocik Baŋilai ki mot me mar, ka olamme gum; ci Baŋilai odok i pacone.\nJo Juda ki jo Icrael gupyem pi kabaka\n40Kabaka ocito i Gilgal, ki Kimkam bene onywako wot kwede. Ki lwak ma i Juda ducu ki nucu jo Icrael bene gunywako wot kacel ki kabaka. 41Jo Icrael ducu gubino bot kabaka, guwaco bote ni, “Piŋo utmegiwa ma i Juda gukwalo in kabaka woko akwala, kacel ki jo ma i odi ducu, ci gukelowu loka kulu Jordan in Daudi ki lwakki ducu?” 42Lwak ma i Juda gugamo dog jo Icrael ni, “Pien kabaka aye watwa macok, ci piŋo kiniga makowu i kom lok macalo man, Onoŋo doŋ wacamo ciŋ kabaka bo? Nyo en doŋ otyeko miyowa mot mo bo?” 43Jo Icrael dok gudok iye bot jo Juda ni, “Wan watye ki dul apar i te ker man, ki i te loc pa Daudi wan wadwoŋ wakatowu. Ci piŋo wun aye dok wucayowa? Pe myero nene wan aye wakwoŋ waco pi dwoko kabaka paco?” Ento jo pa Juda lokgi obedo gwa makato lok pa jo Icrael.


Wel 20 ACO85 - Jo Icrael ki lwakgi ducu guo i tim Jin i - Bible Search\n1Jo Icrael ki lwakgi ducu guo i tim Jin i dwe mukwoŋo, ci gutiro i Kadec, gubedo iye. Miriam oto kenyo, giyike bene kenyo.\n2Pii onoŋo pe tye me amata pa lwak, ci gucokke kacel i kom Moses ki Aron. 3Gukeco i kom Moses kun giwacci, “Kono yam wato woko i kare ma utmegiwa guto i nyim Rwot-ti, kono ber. 4Piŋo nene ikelo lwak pa Rwot i tim ata kany, wek wato woko, wan kacel ki limwa? 5Piŋo nene imiyo waa woko ki i Ejipt, ikelowa i kabedo man marac-ci? Pe kabedo ma ceko bel, kadi wa oduro nyo olok nyo okwer pomegranat; pii mo bene pe me amata.” 6Moses ki Aron gua woko ki i nyim lwak, gucito doggola kema me rwatte, gupoto piny iryeba cwiny. Ci deyo pa Rwot onen botgi. 7Rwot owaco ki Moses ni, 8“Kwany odoo ki i nyim canduk lok le caden, ci igur lwak kacel, wun ki meru Aron, ci iwac ki pata got ki i nyim lwak ni owek piine okatti woko. Kit meno ibikelo pii pigi nia ki i pata got wek lwak gumati, ki limgi bene.” 9Moses okwanyo odoo woko ki i nyim Rwot kit macalo ocike kwede.\n10Moses ki Aron gucoko lwak kacel i nyim pata got, ci Moses owaco botgi ni, “Doŋ wuwiny ba, wun lujemo-ni. Wumito ni wan wakel pii nia ki i pata got man piwu?” 11Ci Moses otiŋo ciŋe malo, ogoyo pata got ki odoone tyen aryo kulu; ci pii ocorre limayi, lwak gumato, ki limgi makwo bene.\n12Ento Rwot owaco bot Moses ki Aron ni, “Pien wun pe wuye an, kun pe wunyuto ki i nyim jo Icrael ni an aleŋ, pi meno wun pe doŋ wubitero lwak man i lobo ma abimiyogi-ni.” 13Man en aye pii me Meriba*, ka ma jo Icrael gukeco iye i kom Rwot ci en onyutte kene ni eleŋ i kingi-ni.\nJo Edom gukwero ni jo Icrael pe guwok ki i lobogi\n14Moses ocwalo lukwena ma gicito bot kabaka me Edom nia ki i Kadec ci guwacci, “Omeru Icrael owaco kuman ni, In iŋeyo can madito ducu ma opoto i komwa: 15kit ma yam kwarowa guwoto kwede i Ejipt, ma wabedo i Ejipt pi kare malac, ci jo Ejipt gutimowa magwa, wan ki kwarowa ducu. 16Ka yam wakok bot Rwot, en owinyo dwanwa, ocwalo lamalaika, okwanyowa woko ki i Ejipt. Ci kombeddi watye doŋ i Kadec, i gaŋ ma doŋ cok ki waŋ lobowu. 17Ber wuwek wawok ki i lobowu. Pe wabiŋak wawok ki i poto mo, nyo i poto olok, pe wabimato pii ma i waŋ it, Wabimol ma walubo gudo madit-ti pa Kabaka, pe wabiŋak wadok yo tun acuc nyo tuŋ acam, nio ka wawok wakato waŋ lobowu.”\n18Ento jo Edom guwaco ni, “Pe wubiwok ki i lobowa, mi yo wan aye wabino i komwu ki pala lucwan.”\n19Jo Icrael gugamo ni, “Wabiwok i gudo madit keken. Ka wamato piiwu mo, wan nyo limwa makwo, wabiculo wane. Wek wawok wakat ki tyenwa keken, lok mo mukene pe.”\n20Jo Edom dok guwacci, “Pe wubiwok ki i lobowa.” Ci jo Edom gubino ka lweny i komgi ki lwak co mapol ki mony matek. 21Kit meno jo Edom gukwero miyo jo Icrael kato kun giwok ki i lobogi; omiyo jo Icrael gua gulokke, guceyo yo mukene.\nAron oto i wi got Kor\n22Lwak jo Icrael ducu gua ki i Kadec, gubino i te got Kor. 23Rwot owaco bot Moses-ki Aron i te got Kor, i waŋ lobo Edom, ni, 24“Aron aye doŋ bito, bidok bot lutugi; en pe bidonyo i lobo ma amiyo bot jo Icrael, pien yam wujemo i kom cikka i dog pii me Meriba. 25Ter Aron ki wode Eleajar, icit kwedgi malo i wi got Kor, 26iluny boŋo tic pa Aron ducu ki i kome, ci iruk ki wode Eleajar, pien Aron doŋ bidok bot lutugi, en bito ki kunnu.” 27Moses otiyo kit ma Rwot ocike kwede. Guito malo i wi got Kor kun lwak ducu gineno. 28-Moses olunyo bone tic pa Aron woko ducu, ci oruko kwede wode Eleajar, Aron oto woko ki kunnu i wi got. Lacen Moses ki Eleajar gulor woko piny ki i wi got. 29Ka lwak jo Icrael ducu guneno ni Aron doŋ oto, ci gukoke nino pyeradek.


Jo Pilipi 1 ACO85 - Waraga man oa ki bot Paulo ki - Bible Search\nJo Epeco 6 Jo Pilipi 2\nJo Pilipi 1\n1-Waraga man oa ki bot Paulo ki Temceo, ma gin lutic pa Kricito Yecu.\nBot jo pa Lubaŋa ducu ma tye i Kricito Yecu ma gibedo i Pilipi, kacel ki lutel ki jo ma konyogi:\n2Lubaŋa Wonwa ki Rwotwa Yecu Kricito omiwu kica ki kuc.\nLega pa Paulo pi jo pa Lubaŋa ma tye i Pilipi\n3Apwoyo Lubaŋa i kare ducu ma noŋo atye ka po piwu. 4I legana ducu alego piwu ducu ki yomcwiny, 5pien cakke i nino mukwoŋo o kwede wa onyoo, wuribbe kweda i tic me tito lok me kwena maber. 6Aniaŋ maber ni, Lubaŋa ma ocako tic man i kinwu bicobo kakare nio wa i nino pa Kricito Yecu. 7Oporre bota me paro piwu ducu kit meno, pien piwu litta twatwal, pien wun ducu wuribbe kacel kweda i nywako kica ma Lubaŋa omiya kanyi buc, ki dok i kare ma alaro pi lok me kwena maber wek omok matek. 8Lubaŋa aye obedo cadenna ma ŋeyo ni, par matut ma abedo kwede piwu a i mar pa Kricito Yecu kikome. 9Dok alego Lubaŋa ni meno, mar mewu myero odoŋ omedde ameda i ŋec kikome ki niaŋ matut, 10wek wupwo gin maber makato. Man bimiyo wubedo ma cwinywu leŋ laboŋo bal mo i nino pa Kricito, 11dok bene bimiyo ticwu ducu mabeco me kit ma atir nya i komwu pi Yecu Kricito, kun kelo deyo ki pak bot Lubaŋa.\nKi tuŋ bota bedo kwo aye en Kricito\n12Utmega, amito wuŋe ni, lok mutimme i koma okonyo matek me nyayo lok me kwena maber. 13-Lwak askari pa Cecar ducu, ki jo mukene ducu, kombeddi giŋeyo maber ni, an atye i buc pi Kricito. 14Dok utmegiwa mapolle gengi omedde i kom Rwot pi bedona i buc, omiyo gitito lok pa Lubaŋa ki tekcwiny madwoŋ twatwal, laboŋo lworo.\n15Ada, jo mogo tito pi Kricito ki cwiny me nyeko ki daa, ento jo mukene gitito ki cwiny maber. 16Jo ma tito ki cwiny maber-ri gitito pi mar, kun giŋeyo ni Lubaŋa oketa kany ka lweny pi lok me kwena maber. 17Jo mukene ca gitito nyiŋ Kricito pi laro dito kun noŋo cwinygi pe leŋ, tamgi tye me medo can bota i buc kany. 18Lok mo pe, an gira cwinya yom ayoma, pien i yo ducu, kadi i goba nyo lok ada, gitye ka tito pi Kricito.\n19Iyo, pud dok abibedo ki yomcwiny. Pien aŋeyo maber ni, pi legawu ki pi kony ma a ki bot Cwiny Maleŋ pa Yecu Kricito, bimiyo abwot ki i can. 20Pien mitina ki genna madwoŋ tye ni, lewic pe bimaka i gin mo, ento atamo me miyo deyo bot Kricito i koma-ni ki tekcwiny madwoŋ, i kare-ni macalo i kare ducu, kadi akwo nyo kadi ato. 21Pien ki tuŋ bota, bedo kwo en aye Kricito, ki to kono miyo anoŋo magoba. 22Ka abedo kwo i kom, miyo abitiyo tic mogo ma konyo ento pe aŋeyo gin ma abiyero. 23Kwanyo acel i kom gin aryo-ni ocuŋo wiya woko. Mitina tye ni kono ato wek abed kacel ki Kricito, pien meno aye ber makato ducu. 24Ento bedo kwo i kom mitte twatwal piwu. 25An doŋ aniaŋ i lok man, omiyo aŋeyo ni pud abibedo, dok abiri botwu ducu wek wumedde wuwot anyim, wubed ki yomcwiny i niyewu. 26Meno bimiyo wakkewu pira i Kricito. Yecu bedo dwoŋ twatwal, ka dok adwogo botwu.\n27Gin acel ma pire dit en ene ni, kit kwo me bedowu myero orwatte ki gin ma lok me kwena maber i kom Kricito mito, wek kadi abino me nenowu, nyo kadi abedo bor kwedwu, ka awinyo lok i komwu, myero aŋe ni, wucuŋ matek i cwiny acel ki tam acel, kun wulwenyo kacel pi niye ma bino pi lok me kwena maber. 28Pe wuwek lukworwu gumiwu lworo i gin mo. Man aye lanyut ma cimo botgi ka maleŋ ni gibirwenyo woko matwal, ento lanyut man nyuto botwu ni gibilarowu; meno gire gin ma a ki bot Lubaŋa. 29Pien en omiyowu mot me kica pi Kricito, pe mot me ye en keken, ento me neno can pire bene. 30-Wudonyo doŋ i kit lweny ma yam wuneno i koma-ni, dok bene kombeddi pud wuwinyo ni atye iye.


Lub Lanen me Cuko Cwiny pa Lubanga | Pwony me Anyama\nWi Lubele—Me Akwana i Kacokke | April 2018\nKWAN I LEB Acholi Akha Aukan Baoule Batak (Karo) Batak (Simalungun) Batak (Toba) Biak Bislama Cambodian Chin (Hakha) Chokwe Chopi Chuabo Chuukese Dayak Ngaju Drehu English (Leb Muno) Gitonga Greenlandic Hmong (White) Iban Ibinda Javanese Kachin Karen (S'gaw) Kazakh Kazakh (Arabic) Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Uighur (Cyrillic) Umbundu Urdu Uruund Wallisian Wayuunaiki Welsh\nLub Lanen pa Jehovah—Lubanga ma Cuko Cwiny Dano\n“Myero gipwo Lubanga . . . en kweyo [nyo cuko] cwinywa i can ducu ma walimo.”—2 JO KORINT 1:3, 4.\nWER: 23, 152\nI yo ango ma Jehovah kare ducu cuko cwiny dano?\nYecu ocuko cwiny jo mukene nining?\nLukwena gucuko cwiny utmegigi nining?\n1. I kare ma Adam ki Kawa gujemo, Jehovah ocuko cwiny dano kun miyogi gen nining?\nJEHOVAH obedo Lubanga ma cuko cwinywa. En obedo ka timo man nicakke ma dano gubalo ci gudoko jo ma tye ki roc. Cutcut ma Adam ki Kawa gujemo i kom Lubanga, En otito lok ma onongo bimiyo tekcwiny ki gen bot dano ma gibinywalogi i anyim. Lok man nonge i Acakki 3:15 dok tito ni kibityeko Catan Larac-ci ki ticce ducu.—1 Jon 3:8; Niyabo 12:9.\nJEHOVAH OCUKO CWINY LUTICCE I KARE MUKATO ANGEC\n2. Jehovah ocuko cwiny Nua nining?\n2 Tam kong i kom kit ma Jehovah ocuko kwede cwiny laticce Nua. Jo ma gukwo i kare pa Nua onongo gimaro tim gero ki tarwang, dok Nua ki jo me ode keken aye ma onongo giworo Jehovah. Man onongo twero turo cwiny Nua woko. (Acakki 6:4, 5, 11; Juda 6) Ento Jehovah omiyo bot Nua tekcwiny ma mitte me Wore ki me timo gin matir. (Acakki 6:9) Jehovah owaco bot Nua ni Ebijwero jo me lobo meno marac-ci woko dok otito ngo ma Nua myero otim wek en kacel ki jo me ode gubwoti. (Acakki 6:13-18) Ada, man ocuko cwiny Nua.\n3. Jehovah ocuko cwiny Yocwa nining? (Nen cal ma tye i pot karatac 15.)\n3 Lacen Jehovah ocuko cwiny laticce Yocwa, ma onongo tye ki tic matek i nyimme. En aye onongo myero otel wi jo pa Lubanga me donyo i Lobo ma Kiciko Pire-ni kun gilwenyo ki mony pa rok ma gibedo kunnu. Jehovah onongo ngeyo ni Yocwa tye ki tyen lok mapol me bedo ki lworo, man oweko En owaco ki Moses ni: “Ento in icik Yocwa, icuk cwinye, imiye tek; pien en aye bikato loka ca kun telo wi lwak man; ci bimiyogi camo lobo ma ibineno-ni.” (Nwoyo Cik 3:28) Ci lacen Jehovah kikome ocuko cwiny Yocwa kun waco ni: “An dong atyeko ciki ba. Bed oteka ma cwinyi nwang; pe komi omyel, pe cwinyi oryangnge, pien Rwot [Jehovah] Lubangani tye kwedi ka ma iwoto iye ducu.” (Yocwa 1:1, 9) Itamo ni lok meno oweko Yocwa owinyo nining?\n4, 5. (a) I yo ma nining ma Jehovah ocuko kwede cwiny jone i kare mukato angec? (b) Jehovah ocuko cwiny Wode nining?\n4 Jehovah bene cuko cwiny jone macalo gurup. Me labolle, Jehovah onongo ngeyo ni Lujudaya ma gitye i opii i Babilon gubibedo ki turcwiny, pi meno en ocuko cwinygi kun tiyo ki lanebine ni: “Pe ilwor, an atye kwedi, cwinyi pe opoti, pien an Lubangani; abimiyi tek, dok abikonyi, abimaki ki cinga lacuc, ma miyo aloyo lukworra-ni.” (Icaya 41:10) Lacen, Jehovah ocuko cwiny Lukricitayo me cencwari me acel, dok en bene cuko cwinywa i yo acel-lu.—Kwan 2 Jo Korint 1:3, 4.\n5 Jehovah bene ocuko cwiny Wode. I nge nongo batija, Yecu owinyo dwan mo ki i polo ma waco ni: “Man aye Woda ma amare, ma cwinya yom i kome.” (Matayo 3:17) Tam kong kit ma lok man ocuko cwiny Yecu i kare ma en tiyo ticce me pwony i lobo!\nYECU OCUKO CWINY JO MUKENE\n6. Carolok pa Yecu i kom ciling twero cuko cwinywa nining?\n6 Yecu olubo lanen pa Wonne kun cuko cwiny jo mukene me bedo lugen. I carolok ma en obolo i kom ciling, otito ni ladit owaco bot luticce ma lugen ni: “Itimo ber mada, in latic maber dok lagen. Onongo ibedo lagen i kom jami matidi mo, abiketi dong ibedo ki twero i kom jami mapol. Dony i yomcwiny pa laditti.” (Matayo 25:21, 23) Lok man ocuko cwiny lupwonnyene me medde ki tic pi Jehovah ki gen!\nYecu ocuko cwiny Petero dok omiyo bote tic me jingo jo mukene\n7. I yo ango ma Yecu ocuko kwede cwiny lukwenane, tutwalle Petero?\n7 Kadi bed lukwena pa Yecu onongo gimaro laro lok i kom anga ma ladit i kingi, Yecu kare ducu odiyo cwinye i komgi. En ocuko cwinygi me bedo jo ma mwol ma gitiyo pi luwotgi, me ka bedo ki miti ni jo mukene aye oti pigi. (Luka 22:24-26) Petero otimo bal tyen mapol dok ocwero cwiny Yecu bene. (Matayo 16:21-23; 26:31-35, 75) Ento Yecu pe okwero Petero. Ma ka meno, en ocuko cwiny Petero dok omiyo bote tic me cuko cwiny jo mukene.—Jon 21:16.\nLABOL ME CUKO CWINY I KARE MACON\n8. Kejekia ocuko cwiny ludito wi mony kacel ki lwak me Jerucalem nining?\n8 Kadi wa ma Yecu peya obino i lobo, lutic pa Jehovah onongo gingeyo ni omyero gicuk cwiny jo mukene. Tam kong i kom Kabaka Kejekia. I kare ma jo Aciria gubino ka lweny i kom Jerucalem, Kejekia ocoko ludito wi mony kacel ki lwak ci ocuko cwinygi, dok “gucako bedo ki gen pi lok pa Kejekia.”—Kwan 2 Tekwaro 32:6-8.\n9. Ngo ma waromo pwonyo ki bot Yubu madok i kom cuko cwiny?\n9 Watwero bene pwonyo kit me cuko cwiny ki bot Yubu. Kadi bed en kikome onongo mito ni kicuk cwinye, en opwonyo jo mukene kit me cuko cwiny. Yubu owaco bot co ma gubino ka kweyo cwinye ni ka onongo en aye etye ka kweyo cwinygi, kono eloko lok ma jingogi dok ma weko giwinyo maber, ento pe lok ma medo arem cwinygi ameda. (Yubu 16:1-5) Lacen gire Yubu onongo kwe cwiny ki bot Eliu ki dong Jehovah.—Yubu 33:24, 25; 36:1, 11; 42:7, 10.\n10, 11. (a) Pingo nya pa Jeputa onongo mito cuko cwiny? (b) Angagi ma watwero cuko cwinygi i kare-ni?\n10 Nya pa Jeputa bene onongo mito cuko cwiny. Wonne, Langolkop Jeputa onongo bicito ka lweny i kom jo Ammon. En ocikke ni ka Jehovah okonye me loyo lweny, ci ebimiyo bot Jehovah ngat mukwongo kato ki i ode me rwatte kwede ka edwogo ki i dog lweny. Jo Icrael guloyo lweny, dok ngat ma okwongo kato me rwatte ki Jeputa obedo nyare, latinne acel keken. Cwiny Jeputa otur woko. Ento en ogwoko cikkene dok ocwalo nyare ka tic i kema me woro pi kwone ducu.—Lungolkop 11:30-35.\n11 Kadi bed timo man obedo tek pi Jeputa, nen calo obedo tek ma loyo bot nyare. Ento, en obedo atera me cobo kwonge pa wonne. (Lungolkop 11:36, 37) Man tyen lokke ni pe kibinyomme dok pe obinywalo lutino ma mege. Dog ot pa Jeputa onongo bigik woko. En onongo mito kwe cwiny ki cuko cwiny muromo. Baibul waco ni: ‘Odoko kit pa jo Icrael: Anyira Icrael yam gicito ka pwoyo nya pa Jeputa ma Lagilead nino angwen i mwaka acel acel.’ (Lungolkop 11:39, 40) Nya pa Jeputa miyo watamo i kom Lukricitayo mogo me kare-ni ma pe ginyomme pien gimito medo ticgi pi Jehovah. Tika watwero pwoyo ki cuko cwinygi?—1 Jo Korint 7:32-35.\nLUKWENA GUCUKO CWINY UTMEGIGI\n12, 13. Petero ‘ojingo cwiny utmegine’ nining?\n12 I dyewor ma Yecu peya oto, en owaco bot lakwena Petero ni: “Cimon, Cimon, nen, Catan otyeko penyo piwu me apyeta macalo bel, ento alego piri ni niyeni pe odok cen. In bene ka dong ilokke, myero ijing cwiny utmegini.”—Luka 22:31, 32.\nWaraga ma lukwena gucoyo ocuko cwiny Lukricitayo i cencwari me acel, dok pud cuko cwinywa wa i kare-ni (Nen paragraf 12-17)\n13 Petero onongo tye i kin luelda me kacokke pa Lukricitayo macon. (Jo Galatia 2:9) En ocuko cwiny utmege ki tekcwiny ma en onyuto i nino me Pentekote ki dok i ngeye. I nge tic pi mwaki mapol, en ocoyo bot utmege ni: “Acoyo botwu waraga man manok, . . . pi cuko cwinywu kun aloko macalo caden ni, man en kica pa Lubanga ada; wucung iye matek.” (1 Petero 5:12) Waraga pa Petero ocuko cwiny Lukricitayo me kare meno adada. Dok pud tye ka cuko cwinywa i kare-ni ka wawoto ki kuro cobbe pa cikke pa Jehovah ducu!—2 Petero 3:13.\n14, 15. I yo ango ma bukke ma lakwena Jon ocoyo cuko cwinywa?\n14 Lakwena Jon bene onongo tye i kin luelda me kacokke me cencwari me acel. En ocoyo Jiri i kom tic me pwony pa Yecu. Buk ma en ocoyo-ni ocuko cwiny Lukricitayo pi mwaki miya mapol dok pud medde ki cuko cwinywa i kare-ni. Me labolle, i Jiri pa Jon keken aye wakwano lok pa Yecu ni mar aye gin ma nyuto Lukricitayo me ada.—Kwan Jon 13:34, 35.\n15 Waraga adek ma Jon ocoyo-ni bene tye ki lok ada ma pigi tego. Ka cwinywa otur pi balwa, wanongo kwe cwiny ka wakwano ni ginkok pa Yecu “lwoko bal ducu woko ki i komwa.” (1 Jon 1:7) Dok ka cwinywa pidowa mukato kare woko, wanongo kwe cwiny ka wakwano ni “Lubanga dit kato cwinywa.” (1 Jon 3:20) I kin luco Baibul ducu, Jon keken aye ocoyo ni “Lubanga aye mar.” (1 Jon 4:8, 16) I waragane me aryo ki me adek, en opwoyo Lukricitayo ma “gitye ka lubo lok ada.”—2 Jon 4; 3 Jon 3, 4.\n16, 17. I yo ma nining ma lakwena Paulo ocuko kwede cwiny Lukricitayo me cencwari me acel?\n16 Lakwena Paulo oweko lanen maber adada me cuko cwiny utmegine. I nge kare manok ma Yecu oto, pol pa lukwena gubedo i Jerucalem, ka ma lukiko madit onongo tye iye. (Tic pa Lukwena 8:14; 15:2) Lukricitayo ma i Judaya gutito lok i kom Kricito bot dano ma onongo dong giye i kom Lubanga acel. Ento cwiny maleng ocwalo Paulo ka tito kwena bot Lugrik, Luroma, ki jo mukene ma giworo lubange mapol.—Jo Galatia 2:7-9; 1 Temceo 2:7.\n17 Paulo owoto i lobo ma kombeddi kilwongo ni Turkey, ki i lobo Grik ki Italy. En otito kwena bot jo ma pe gin Lujudaya ma gibedo kunnu, dok ocako kacokke i kabedo magi. Kwo onongo pe yot pi Lukricitayo manyen magi. Gunongo aunauna ki bot jo tugi, dong pi meno onongo gimito cuko cwiny. (1 Jo Tecalonika 2:14) I kine ka mwaka 50, Paulo ocoyo waraga me cuko cwiny jo me kacokke manyen ma i Tecalonika. En owaco ni: “Wapwoyo Lubanga jwijwi piwu ducu kun walwongo nyingwu i legawa me kare ducu, kun wapo i nyim Lubanga Wonwa i kit ma wuketo kwede niyewu i tic, ki kit ma wucanne kwede pi mar, dok ki kit ma wudiyo kwede cwinywu.” (1 Jo Tecalonika 1:2, 3) En bene okwayogi me jingo luwotgi kun coyo ni: “Wucuk cwinywu kekenwu, dok wukonnye bene kekenwu . . . ngat acel acel okony lawote me dongo.”—1 Jo Tecalonika 5:11.\nLUKIKO MADIT CUKO CWINYWA\n18. Lukiko madit me cencwari me acel ocuko cwiny Pilipo nining?\n18 I cencwari me acel, Jehovah otiyo ki lukiko madit me cuko cwiny Lukricitayo ducu, ma meno kwako wa jo ma onongo gitye ka doro kacokke. I kare ma Pilipo otito lok i kom Kricito bot Lucamaria, lukiko madit omiyo bote kony. Gucwalo lumembagi aryo, Petero ki Jon, me lega pi Lukricitayo manyen-ni wek gunong cwiny maleng. (Tic pa Lukwena 8:5, 14-17) Pilipo kacel ki omege ki lumege manyen-ni gunongo cuko cwiny pi kony ma lukiko madit omiyo!\n19. Lukricitayo me cencwari me acel guwinyo nining i kare ma gukwano waraga ma oa ki bot lukiko madit?\n19 Lacen, onongo mitte ni lukiko madit omok tam ma pire tek. Tika onongo mitte ni Lukricitayo ma pe gin Lujudaya bene gilirgi calo Lujudaya, ma lubbe ki Cik pa Moses? (Tic pa Lukwena 15:1, 2) I nge lega pi cwiny maleng ki nyamo lok ma i Ginacoya, lukiko madit omoko ni lirre onongo dong pe mitte. Ci dong gucoyo waraga me tito tam ma gumoko dok guoro omege mogo me terone bot kacokke mapatpat. I kare ma Lukricitayo gukwano waraga man, “cwinygi obedo yom i kom lok ma gicoyo iye me cuko cwinygi.”—Tic pa Lukwena 15:27-32.\n20. (a) I yo ango ma Lukiko Madit i kare-ni cuko kwede cwinywa? (b) Lapeny mene ma wabinyamone i pwony ma lubo man?\n20 I kare-ni, Lukiko Madit pa Lucaden pa Jehovah gicuko cwiny Lubetel, jo mukene ma gitye ka tic pi kare malac, ki dong wan ducu. Calo omege me cencwari me acel, wan bene wabedo ki yomcwiny me nongo cuko cwiny man! Medo i kom meno, me cuko cwiny jo ma ticgi me pwony okwe woko, i mwaka 2015 Lukiko Madit oyubo brocuwa me Return to Jehovah. Ento, tika jo ma gidoro kacokke keken aye myero gucuk cwiny dano, nyo wan ducu watwero timone? Wabinyamo lok man i pwony ma lubo-ni.\nKit me Bedo Agonya i Ada\nTi pi Jehovah, Lubanga ma Miyo wabedo Agonya\nWacuku Cwinywa Kekenwa, Makatone Kombeddi\nWun Jo Matino, Tika Wuketo Cwinywu i Cobo Yub me Cwiny?\nText Yero Bukke me kompiuta me akwanya WI LUBELE—ME AKWANA I KACOKKE April 2018\nWI LUBELE—ME AKWANA I KACOKKE April 2018


2 Luker 9 ACO85 - Elica olwoŋo ŋat acel i kin lwak pa - Bible Search\n2 Luker 8 2 Luker 10\n2 Luker 9\nGiwiro Yeko me bedo kabaka me Icrael\n1Elica olwoŋo ŋat acel i kin lwak pa lunebi ci owacce ni, “Twe pyeri, ci ikwany cupa moo man imak i ciŋi, icit kwede wa i Ramot-gilead. 2Ka io kunnu, ci iciyeny Yeko wod pa Yekocapat, wod pa Nimci; cit iciwacce oa woko ki i kin luwote, ci itel wiye itere i kicika ma i tyelo. 3Ka ikwany cupa moo, iony i wiye, kun iwacci, ‘Rwot owaco kuman ni, Awiro in me bedo kabaka ma loyo Icrael.’ Ka doŋ iyab doggola ci ilwi woko; pe ibed kunnu.”\n4Latin awobi meno ma lanebi-ni ocako wot i Ramot-gilead. 5Ka ocito oo, nen, onoŋo ludito me mony gubedo i kacokke ka laro lok, ci owaco ni, “Atye ki kwena mo boti, ai ladit me mony.” Yeko ogamo ni, “Ibino bot aŋa ki i kinwa kany?” En ogamo ni, “Abino boti, ai ladit me mony.” 6-Yeko oa ocito kwede i ot; ci latin awobi-nu oonyo moo i wiye, kun wacce ni, “Rwot Lubaŋa pa Icrael owaco kuman ni, Awiro in me bedo kabaka ma loyo lwak pa Rwot, wek ilo jo Icrael. 7In aye ibimuko ot pa laditti Akab woko, wek an acul kwor i kom Jejebel pi remo pa luticca ma lunebi, ki pi remo pa lutic pa Rwot ducu. 8Pien ot pa Akab bitum woko ducu; abineko co woko ducu ki bot Akab, ma opii ki ma anywalli-gu, ma gitye i Icrael. 9Abimiyo ot pa Akab bedo calo ot pa Jeroboam wod pa Nebat, dok bibedo macalo ot pa Baaca wod pa Akija. 10-Gwogi aye bimwodo kom Jejebel woko ki i lobo Jejreel, ŋatti mo pe biyiko en.” Ka oyabo doggola, ci olwi woko.\n11Ka Yeko okato woko bot lutic pa laditte, gupenye ni, “Lok aŋo doŋ? Piŋo lapoya-nu obino boti?” En owaco botgi ni, “Wun wuŋeyo laco-nu ki lokke.” 12Dok gupenye ni, “Meno goba; tucciwa lok kikome.” En otito botgi kikore ni, “En olokka kuman kun wacca ni, ‘Rwot owaco kuman ni, Awiro in me bedo kabaka ma loyo Icrael.’ ” 13Ŋat acel acel okwanyo boŋone oyotoyot opeto piny i rwom ma obedo gotgot wek en obed iye, gucako kuto tumgi kun gidaŋŋe matek ni, “Yeko aye kabaka.”\n14Kit meno Yeko wod pa Yekocapat wod pa Nimci ocako piro lok i kom Joram. (I kare-nu onoŋo Joram ki jo Icrael ducu gubedo ka gwoko Ramot-gilead pi geŋo Kajael kabaka me Ciria wek pe olweny i kome; 15ento onoŋo kabaka Joram otyeko dwogo i Jejreel wek gimad rette ma yam jo Ciria guketo i kome, i kare ma onoŋo en olwenyo ki Kajael kabaka me Ciria.) Yeko owacci, “Ka ce tamwu tye kit man, pe wuwek dano mo obucce ki i gaŋ ka tero lokke i Jejreel.” 16Yeko ocako ito i wi gadigadi lwennye, ocito wa i Jejreel, pien onoŋo Joram buto kunnu. Ka dok Akajia kabaka me Juda bene ocito kunnu ka limo Joram.\n17I kare meno onoŋo lakur-piny Ocuŋ malo i lubele ma i Jejreel, ci oneno buca mony pa Yeko ka bino, ci owacci, “Aneno buca mony.” Joram owacci, “Kwany won aguragura mo, icwal ocirwatte kwede wek openye ni, ‘Ibino ki kuc bo?’” 18Dano mo oito i wi aguragura ocako cito ka rwatte kwede, ci openye ni, “Kabaka owacci, ‘Ibino ki kuc bo?’ ” Yeko ogamo ni, “In iyelle ka penyo pi kuc piŋo kaa? Lokke, ilub kora.” Lakur-piny odwoko lok kun wacci, “Lakwena oo kunnu, ento pe doŋ obedwogo.” 19Dok ocwalo won aguragura me aryone. Ka oo botgi owacci, “Kabaka owacci, ‘Ibino ki kuc bo?’ ” Yeko ogamo ni, “In iyelle ka penyo pi kuc piŋo? Lokke, ilub kora.” 20Lakur-piny dok odwoko lok ni, “En oo botgi, ci pe doŋ obedwogo. Dok laryem gadigadi lweny ryemo macalo Yeko wod pa Nimci; pien ryemo ki tek twatwal calo lapoya.”\n21Joram owacci, “Wuyub gadigadina!” Ci giyubo gadigadine, ka Joram kabaka me Icrael ki Akajia kabaka me Juda gucako wot, kun ŋat acel acel oito i gadigadine, gucito ka rwatte ki Yeko. Gurwatte kwede i poto pa Nabot ma jo Jejreel. 22Ka Joram oneno Yeko, ci openyo ni, “Ibino ki kuc bo?” En ogamo ni, “Kit kuc aŋo ma dok bedo tye-ni, ma kun kono tim kwele kwele pa meni Jejebel, ki tim jokjokke doŋ dwoŋ twatwal?” 23Joram owiro gadigadine, oriŋo woko kun waco bot Akajia ni, “Roro doŋ ocakke, Akajia.” 24Yeko otelo atumme ki tekke ducu, ci obayo ocelo Jorami kin kwaya bade, ci atero ocun wa i kom adunone, omiyo en opoto piny i gadigadine. 25Yeko owaco bot Bidkar ma lakony en ni, “Kwanye woko, ibol piny i poto pa Nabot ma jo Jejreel. Po pi lok ma Rwot yam otito i kome i kare ma an ki in wariŋo ki aguragurawa kacel i kor: Akab ma wonne kun waco ni, 26-‘Macalo laworo aneno remo pa Nabot, ki remo pa awobene-ni, abiculo kwor i komi i poto man! Man lok pa Rwot kikome.’ Doŋ itine ibole i po to kany, kun ilubo lok ma yam Rwot owaco-ni.”\nYeko oneko Akajia\n(2 Tek 22.7-9)\n27Ka Akajia kabaka me Juda oneno, ci oriŋo woko odok yo tuŋ Bet-kagan Yeko olubo kore ci owacci, “Cel en woko bene”; ci gicelo en woko ki i gadigadine kun obeito wi cere ma wo to i Gur, ma cok ki i get Ibleam, Oriŋo olaro Megido, ci oto kunnu. 28Luticce gutiŋo en ki gadigadi gutere i Jerucalem, ci guyike i lyelle kacel ki kwarine i gaŋ kal pa Daudi.\n29Onoŋo Akajia ocako loyo jo Juda i mwaka me apar wiye acel me loc pa Joram ma wod pa Akab.\nTo pa Jejebel\n30Ka Yeko oo i Jejreel, ci Jejebel owinyo pire. Owiro yat macol i ŋet waŋe ryoryo, okedo wiye, ocako neno woko ki i waŋ dirica. 31Ka Yeko donyo ki i dog gaŋ, ci Jejebel openyo ni, “Ibino ki kuc bo, in Jimri, lanek rwodi-ni?” 32Yeko otiŋo waŋe malo ka oneno dirica, ci owacci, “Aŋa ma tye tuŋ bota? Aŋa?” Co aryo nyo adek ma lugwok daker, ma gikologi, guneno yo tuŋ bote. 33Yeko owaco botgi ni, “Wubole woko piny.” Gubolo Jejebel woko piny, ci remone okir i kor ot ki i kom aguragura, aguragura bene gunyono kome. 34Yeko odonyo i gaŋ, ci ocamo ka omato. Lacen owacci, “Wunen dako man ma giceno-ni, wuyike woko: pien en nya pa kabaka.” 35Ka gucito ka yiko kome, pe ginoŋo gin mo mudoŋ i kome, kono nyo olar wiye ki tyene aryo ki opany ciŋe aryo. 36-Ka gudwogo bote, gutitte, ci ogamo ni, “Meno en aye lok pa Rwot, ma yam owaco ki i dog Elia Laticbe-ni, ni meno, ‘Gwogi aye bimwodo kom Jejebel ki i lobo me Jejreel; 37dok kom Jejebel bibedo macalo cet dyaŋ ma giketo ata i nom i poto ma i lobo Jejreel, ma bimiyo dano mo pe twero waco ni, Man aye Jejebel.’ ”


Nekemia 7 ACO85 - Ka tic me gero cel doŋ otum, ma aketo - Bible Search\nNekemia 6 Nekemia 8\nNekemia oyero luloc ci oketogi i Jerucalem\n1Ka tic me gero cel doŋ otum, ma aketo doggola lalor dogcel ducu, aketo lugwok-doggola, ki luwer, ka dok ayero Lulevi aketogi i dog ticgi, 2ci aketo jo aryo me loyo gaŋ me Jerucalem, omera Kanani, ki Anania, ma ladit wi mony ma loyo gaŋ me cel gogo. Anania obedo dano ma genne, dok ŋat ma lworo Lubaŋa makato lwak mukene-gu ducu. 3Ci awaco botgi ni, “Pe wuwek giyab dogcel me Jerucalem nie ka ceŋ doŋ odoko lyet, ka dok gilor dogcel woko giceggi ki rii ma noŋo pud peya lukur-piny guweko dog ticgi ma ceŋ cito ka poto. Ka dok bene atito botgi ni guyer lukur-piny ki i kin lwak ma gibedo i Jerucalem, ci guketgi i dog tic ma mitte, dano acel acel myero obed i kabedone, kun kuro piny ka ma okemme ki ode kikome.” 4Gaŋ meno onoŋo lac dok dit mada, ento jo ma gibedo iye onoŋo pe gidwoŋ, dok onoŋo pud peya gigero odi mapol iye.\nWel dano ma gudwogo cen ki opii\n5Lubaŋa dok oketo tam i cwinya me guro lwak, rwodi ki ludito ma giloyo wi lwak kacel, wek gico nyiŋgi i buk me tekwarogi. Ci anoŋo i buk me tekwaro nyiŋ jo ma gilubo jo mukwoŋo dwogo cen ki i opii, anoŋo gicoyo nyiŋgi kit man:\n6Magi gin aye lwak ma gibedo i lobo Juda ma ceŋ gudwogo cen ki i opii ka ma yam Nebukadnejar kabaka me Babilon oterogi iye macalo lumabuc. 7Gin gudwogo kacel ki Jerubabel, ki Yecwa, Nekemia, Ajaria, Raamia, Nakamani, Mordekai, Bilcan, Micperet, Bigvai, Nekum, ki Baana.\nMan aye wel co ma i kin jo Icrael. 8Likwayo pa Paroc, alip aryo ki miya acel ki pyerabiro wiye aryo. 9Likwayo pa Cepatia, miya adek ki pyerabiro wiye aryo. 10Likwayo pa Ara, miya abicel ki pyerabic wiye aryo. 11Likwayo pa Pakat-moab, ma gin aye likwayo pa Yecwa ki Joab, alip aryo ki miya aboro ki apar wiye aboro. 12Likwayo pa Elam, alip acel ki miya aryo ki pyerabic wiye aŋwen. 13Likwayo pa Jatu, miya aboro ki pyeraŋwen wiye abic. 14Likwayo pa Jakaj, miya abiro ki pyerabicel. 15Likwayo pa Binui, miya abicel ki pyeraŋwen wiye aboro. 16Likwayo pa Bebai, miya abicel ki pyeraryo wiye aboro. 17Likwayo pa Ajgad, alip aryo ki miya adek ki pyeraryo wiye aryo. 18Likwayo pa Adonikam, miya abicel ki pyerabicel wiye abiro. 19Likwayo pa Bigvai, alip aryo ki pyerabicel wiye abiro. 20Likwayo pa Adin, miya abicel ki pyerabic wiye abic. 21Likwayo pa Ater, ma en aye likwayo pa Kejekia, pyeraboŋwen wiye aboro. 22Likwayo pa Kacum, miya adek ki pyeraryo wiye aboro. 23Likwayo pa Bejai, miya adek ki pyeraryo wiye aŋwen. 24Likwayo pa Karip miya acel ki apar wiye aryo. 25Likwayo pa Gibeon, pyeraboŋwen wiye abic. 26Jo Beterekem kacel ki jo Netopa, miya acel ki pyeraboro wiye aboro. 27Jo Anatot, miya acel ki pyeraryo wiye aboro. 28Jo Betajimavet, pyeraŋwen wiye aryo. 29Jo Kiriatarim, jo Kepira, ki jo Beerot, miya abiro ki pyeraŋwen wiye adek. 30Jo Rama ki jo Geba, miya abicel ki pyeraryo wiye acel. 31Jo Mikmac, miya acel ki pyeraryo wiye aryo. 32Jo Betel ki jo Ai, miya acel ki pyeraryo wiye adek. 33Jo Nebo mukene-ne, pyerabic wiye aryo. 34Jo Elam mukene-ne, alip acel ki miya aryo ki pyerabic wiye aŋwen. 35Likwayo pa Karim, miya adek ki pyeraryo. 36Jo Jeriko, miya adek ki pyeraŋwen wiye abic. 37Jo Lod, jo Kadid, ki jo Ono, miya abiro ki pyeraryo wiye acel. 38Jo Cenaa, alip adek ki miya aboŋwen ki pyeradek.\n39Man aye wel ajwagi: likwayo pa Jedaya, ma i dog ot pa Yecwa, miya aboŋwen ki pyerabiro wiye adek. 40Likwayo pa Imer, alip acel ki pyerabic wrye aiyo. 41Likwayo pa Packur, alip acel ki miya aryo ki pyeraŋwen wiye abiro. 42Likwayo pa Karim, alip acel ki apar wiye abiro.\n43Man aye wel Lulevi: likwayo pa Yecwa ki Kadmiel, ma i kin likwayo pa Kodeva, pyerabiro wiye aŋwen. 468\n44Luwer ma gin likwayo pa Acap, miya acel ki pyeraŋwen wiye aboro. 45Likwayo pa lugwok-doggola ma gin aye likwayo pa Calum, likwayo pa Ater, likwayo pa Talmon, likwayo pa Akub, likwayo pa Katita, likwayo pa Cobai, gin ducu onoŋo giromo miya acel ki pyeradek wiye aboro.\n46Magi gin aye lutic i ot pa Lubaŋa: likwayo pa Jika, likwayo pa Kacupa, likwayo pa Tabaot, 47likwayo pa Keroc, likwayo pa Cia, likwayo pa Padon, 48likwayo pa Lebana, likwayo pa Agaba, likwayo pa Camlai, 49likwayo pa Kanan, likwayo pa Gidel, likwayo pa Gakar, 50likwayo pa Reaya, likwayo pa Rejin, likwayo pa Nekoda, 51likwayo pa Gajam, likwayo pa Uja, likwayo pa Pacea, 52likwayo pa Becai, likwayo pa Meunim, likwayo pa Nepucecim, 53likwayo pa Bakbuk, likwayo pa Akupa, likwayo pa Arur, 54likwayo pa Bajlit, likwayo pa Mekida, likwayo pa Arca, 55likwayo pa Barkoc, likwayo pa Cicera, likwayo pa Tema, 56likwayo pa Nejia, ki likwayo pa Katipa.\n57Likwayo pa lutic pa Solomon gin ene: likwayo pa Cotai, likwayo pa Coperet, likwayo pa Perida, 58likwayo pa Jaala, likwayo pa Darkon, likwayo pa Gidel, 59likwayo pa Cepatia, likwayo pa Katil, likwayo pa Poceret-kajebaim, ki likwayo pa Amon.\n60Jo ma gitiyo i ot pa Lubaŋa ki likwayo pa lutic pa Solomon, onoŋo welgi romo miya adek ki pyeraboŋwen wiye aryo.\n61Magi aye gin jo ma gubino ma gua ki i Tel-mela, Tel-karca, Kerub, Adon ki Imer, ento onoŋo pe gitwero nyuto dog odi pa kwarogi, ka ce onoŋo yam gin jo Icrael: 62likwayo pa Delaya, likwayo pa Tobia, ki likwayo pa Nekoda, gin ducu miya abicel ki pyeraŋwen wiye aryo. 63Dok jo magi gitye i kin likwayo pa ajwagi: likwayo pa Kobaya, likwayo pa Kakoj, likwayo pa Baŋilai ma yam onyomo dakone ki i kin anyira pa Baŋilai ma jo Gilead; yam gilwoŋo en ki nyiŋgi. 64Gin gubedo ka yenyo nyiŋgi i kin lwak nyiŋ ma gicoyogi i buk me tekwaro, ento pe gunoŋo iye nyiŋgi, omiyo gikwanyogi woko ki i kin ajwagi calo jo ma komgi ki keni. 65-Laloyo otito botgi ni gin pe gunywak camo cam maleŋ makato, nio waŋ ma ajwaka binen ma bipenyo dog Rwot ki Urim ki Tumim.\n66Lwak ma gucokke ducu welgi romo alip pyeraŋwen wiye aryo ki miya adek ki pyerabicel, 67ma pe gikwano iye lwak luticgi ki aŋecagi ma welgi romo alip abiro ki miya adek ki pyeradek wiye abiro. Onoŋo gitye bene ki luwer ma co ki ma mon miya aryo ki pyeraŋwen wiye abic. 68Aguraguragi yam tye miya abiro ki pyeradek wiye abicel, ki kanagi maditone miya aryo ki pyeraŋwen wiye abic 69kinagagi romo miya aŋwen ki pyeradek wiye abic, ki kanagi romo alip abicel ki miya abiro ki pyeraryo.\n70I kare meno jo mogo ma i kin ludito wi kaka ma giloyo dog odi pa kwarogi gumiyo kony me lim pi gero ot pa Lubaŋa. Laloyo omiyo lim i ot kano lim ma romo darik me jabu alip acel, becen pyerabic, ki boŋŋi aruka pa ajwagi ma romo miya abic ki pyeradek. 71Jo mogo ma i kin ludito wi kaka ma giloyo dog odi pa kwarogi bene gumiyo lim i ot kano lim pi tic, lim ma roino darik me jabu alip pyeraryo ki mina me ryal alip aryo ki miya aryo. 72Jo mukene mudoŋŋe gumiyo lim ma romo darik me jabu alip pyeraryo, ki mina me ryal alip aryo, ki boŋŋi aruka pa ajwagi ma romo pyerabicel wiye abiro.\n73-Ajwagi, Lulevi, ki lugwok-doggola, luwer, ki jo mogo mukene, lutic i ot pa Lubaŋa ki jo Icrael ducu gubedo i gaŋigi.